url: =Bangci bang vangik pan tawlnga ding? :: ZOMI DAILY\nposted on 26 January 2018 at 8:26 am Lomkholna: Biakna, Dimlunzam, News\nMatthew 11: 27_ 28 Zeisu in vangik pua a agim mite aw ka kiangah hong pai in, ka vanzangin ka hakkol puaknop hi, kei kiangah hong sin un acih ciangin, 1.I Vangik icih in bangte hiam? Religiuos rules and regulations; The Pharisees’ rules Mark 4:19, Mark 10: 38_42 the cares of this life;\nA. Biakna vangik: biakna khempeuh in biakna tawh kisai sepzia bawlzia ding, sepding seploh ding, zuihding zuihloh ding thukhun leh dan tampi anei hi. Jews te in zong Moses thukham leh thukhun leh dan tampi na nei uh hi. Biakna hanciam peuhmah avangik tawntung ding hi. Sep zawh leh zuihzawh om dinga, atam zaw pen ki palsat den ding hi.\nTopa Zeisu leitungah hong nuntak sungin biakna hangin mite vangik pua bangin atawl agim na uh athei hi. Mite in bangzah in ki hoih nuam a, ki siangtho nuam hiam cih amu hi. A hizongin tuate peuh mah azuih na uhin lungmuan na khamuan na leh lungkimna apiak zawhloh lam athei uh hi. A hizongin, gim pipi, tawlpipi mah in hong zui tei tei uh a, pawlkhat in ahunlo in mawhna thaman suang tawh denlupna sih na dan hong thuak uh hi.\nPawlkhat lei in valh tum hi. Pawlkhat vanpan meikuang kia in ahal tum hi. Thu tuamtuam la tuamtuam tampi om lai ding hi. Tua ahihmanin, mihing te nuntakna pen launa, linna tawh kidim in om uh hi.Hih biakna kha in amaute hencip in tangtheilo in om uh hi. Zeisu in hih mite hehpih huai na amu lua hi. Tuateng mah phelkhiatsak, suakta sak dingin a hongpai hi zaw ahih man in i lung a dam a Pasian min i phat hi.\nB. Leitung ah i nuntak haksat, khuisatna vangik:\nlungkhamna leh lung hih mawhna te, nasep silbawlna te ah lawhsapna te zong vangik mah hi zel hi.I pumpi ci leh sa mah mah zong natna satna i tuah ciangin i vai a sah a, i puak vangik in i khuisa hi.Luke 9: 10: 11:\nC. Inn kuan sung kizopna: nupa kikal, nu leh pa leh tate kikal, lawm leh gual kikal, tek leh mo kikal kizopna khempeuh ah buaina vangik tampi i nei ciat hi. Luke 12:14:\nD.Mawhna vangik: duhhop huaihamna hangin go leh gam kituhna te, nu leh pa mawhna, phengtatna te, ki huatna, en na, kham theih guih theih tawh ki diahna, bum leh an san na zatna, zuau phuah guktakna, etc…tampi om lai ding.\nHih vangik namkim te a ki helh in ahunsim phial ki pua hi.\n2. Ka hakkol leh avan acihciangin bangte ahi diam? A ma thuhilhna leh ama ukna ( his teaching, his rule of life) a gen hi a, a hakkol puaknop a, ka van zong a zang hi.Hong kisin( ama thuhilhnate leh ama nunziate) un. Kei mahin lungnem in ka ki niamkhiat hi. Ka nungzui suak ding acihna hi. A ma kiangah i zuatni pen ama kiangah i\nSia (thuhilhna alui nusia ding, sinna lui, upna lui,ngeina luite )nusia ding. Sinna lui leh athak ki lem khawm theilo. Pharisee te thuhilhna leh ki makaih zia pen vangik lua kisa a, tua thu te leh Topa Zeisu a kisin khawm theilo hi cih na hi.\nMathew 9:16 puan lui pen puathak tawh phop lo ding, savun um lui sungah lenggah zu athak guang lo ding.\nNaungek bang ahi, apicing theilo thu_um te zong leitung vai uh a, nungzui suak thei nailo uh hi.\nJohn 16:12 I have yet many things to say to you but you can not bear them now. Kong gennop kong theihsak nop tampi om mah hi ven, kong gen hang lah tel tuak mel nai kei uh teh’ ong ci dan hi.\n1Corinthians 3:1_3 Sawltak Paul in zong thu_um ci na pi khangcing lo te pen an khauh ki pia thei nailo acih bang hi ding hi.\nBangcih zuat ding i hia?\nVangikte nga in,’ kei nang kiangah hong kisin ning ‘ci a i ki pumpiak na ahihi. Ama tung i ki ngakna in lungmuan na leh khamuan na i ngah theihna pen AMASA pen tawldamna hi pah hi.Banghang hiam cih leh mihingte in i nuntak sung i phut khak tohtoh thu haksa pawlkhat pen Zeisu hilh nate ngai in, zuih kisin tohtoh ding i hihi.\nTua zia te pen i ngah khit teh ANIHNA tawldamna namte kingah ding hi.Mikang pau in process AKIZOM PAISUAK hi. Zeisu nungzuihna ah tawlngakna om theilo a i khansungin zuihden ding a hihi.\nBangbang ahi zongin, Zeisu a pen itna lungsim kha i neih zia hong dim toto phot leh tua tawh ki zui in i vaipuak zia ki siam dinga, tua i siam zahzah ki tawl dam ding aci nuam a hihi.\nA thupi mah mah pawlkhat i tawphah in “kisin “a cih kammal a hi hi, tua in pattah akul cihna a hihi.\nGamlaka ale mah mah Lano or Sakol no khat pen hong zual mateng sinsak leh pattah kul hi a, ahilh ding te apantah dingte in zong a lung duai kul a, a kisin ding te in zong utmah mah na leh lungduai na tawh thuak keeikai in sin kul hi.\nThuman kul ding hi(obedience) Thuak kul ding hi(suffering),Abuk a bek in kipumpiak khiat kul ding hi(submission and commitment). Tua ahih man in Zeisu zia i sin ciangin amah i it kei leh ki sin nuam lo ding a hihi. Hih thu in itna tawh kizopna a hi gige hi.\n3. Tawldamna i cih bang a hi tam?\nZeisu in tawldamna ka hong pia ding ci hi. Akam ciam ahihi. Kua Pasian in eite hong kamciam ngei ahi hiam? Mawhna vangik pan in eite tangding dan khempeuh hongthuaksak ngam ding kuamah i mu kei ding hi.\nLeitung nuntak haksatna pan in e leh? Tawldam na ahong pia zo mah ding hiam? I natna isatna te hong dam sak thei mah ding hiam? Tua khempeuh singlamteh tung hong lakkhiat sak khin zo a, eite in i tel theih zah zah kikhahkhia a suahtakna leh damna angah thei ding te i hihi.Leitungna te deihgawhna pan zong hong suakta sak thei hi.\nZeisu zia sungah i lut theih ciangin, i vangik te hong zang pan dinga i tawl hongdam pan ding hi.Ahangpen, ama muh bang in mu theita, ama tel bangin tel theita, a ma gual zawh bangin gualzi theita, adiakin, leitungna te tung ah i lungsim ngak dan ding hi ding hi. Nate tung ah tokai( Master) zawh na ding, lungsim ngaihsut leh puakzia te( emotions) tungah damna leh gualzawhna, mi cina luna leh dawiveite tungah damna leh suahtakna piakna ding amaute phel ding cih te pen Zeisu sep bangin septheihnate ahihi.\nI vangik in ama vangik ahi kha mangthang te a ding cih loh ngal adang te vanzang tak in nuntak kal suan ding ahihi. Leitung deihgawhna te vangik ahi hi. Zeisu kiangah i sin teh huaihamna te hong bei ding hi. Guktakna, thadahna te, hong bei ding hi. Ganhingte nangawn ki pantah thei a hih leh asangpen a hong ki bawl ama lim leh mel sun a ki bawl ei te in bangzah dong in Zeisun ziate angah zo dingte i hihi. Hehpihna sung ah khangcinna pen tua bangte hi lo ding a hi hiam a ci nuam ka hihi.\n4. A utlo te bangci ding uh\nJeremiah 6:16 Pasian in hi bangin aci hi:” lamka a ding un la en un; khangluite zuih lampi te kan un la lampi ahoih zaw zui un. Tua hi leh na tawl uh adam ding hi.A hi zongin note in hi bangin na ci uh hi, ” Ei te in i zui kei ding hi” na ci uh hi.\nMi pawlkhatte in avan uh gik in lawhsam mah ta le uh, van zan na hong pia nuam a a hong kisin sak nuam Zeisu kiangah pai nuamlo uh hi. Zeisu in thuhilhna dangte in vangik bek hong suan hi a ken ka hih leh lametna kahong pia hi, kei zia hong kisin le uh cin, kei thu hilhna hong zuithei le uh cin, kei nuntak zia hong kisin le uh cin na khangton man ding uh lawhcin na leh vanzanna te na mu ding uh hi, a hi zong mi lungtang khauh pawlkhatte a pai nuam tuan kei uh hi.\nLuke14: 26_27, 33; Luke 9:23 Luke 21:34_35 John14:26 theHoly Spirit will remind us ….\nA tawldamnuam te in Zeisu zia nuntakna azui ding uh hi. Ama zia leh thuhilhna in nuntakna, lampi leh thuman thutak ahihi. Itna lampi a hi a, hih thu mah tawh i kal suan nop leh Zeisu kamciam ahi tawldamna i ngah ding hi.\nPrevious: 2 veina kasuahtaak’ Oprasi ~ Lengtong Pauno\nNext: Gul it mahmahkhat agulkhawisa in viallum


timestamp: atn

url: =Minam leh Gam a langpangte gimpiakna ~ Hau Za Cin :: ZOMI DAILY\nposted on 1 May 2016 at 7:00 am UTC+9:30 Lomkholna: Article, Hauzacin\nLeitunga mipil leh a khangto hat penpen England kumpi thukhun ah England gam leh English mite a langpang, a lehdo, kumpi leh mipi lehdo a midang tawh kipawl, midang angkawia ama mi leh ama gam a do, a langpang peuhmah gimna a kipiak ciangin – guiawk, khailum, tuisungah nimlum, lamgei singkungah a gawlgui awksak, mipi muh teekteek ah nasia taka gimna thuaksak khit ciang a sih dong khuam tungah khailum cihte ahi hi. Tua pen amau zoma mipil gam leh minam khangto, gam khangto USA ah zong a kizang toto ahi hi.\nA tomin cileng gam leh minam a langpan, a lehdo peuhmah in a thuak ding pen mulkimhuaitaka sihna a thuak ding higiap hi. Tua pen kuamah in gensia theilo, mawhsak theilo hi. A thu tawh kizui in a langpang leh a lehdo te bek in thuaklo in a innkuanpih khempeuh in zong thuak lawh thei hilai hi. Tua pen mipil masa, gam khangto, minam khangto masate gamtat dan, thukhun, thuzuih, a kikepdan uh ahi hi.\nZomi sungah tua banga minam leh gam a langpan a om hiam cih ka thei kei a, a om thei thu bel ahi hi. A ki theilo, a kimukhialo zong hithei hi. A kithei, a mu, a om hi cih a thei a om leh a kisaipih makai leh gam leh minam ading vaihawm, thuneite tungah a manlang theipen a gen ding, puak ding, pulak ding mimal khempeuh mawhpuak ahi hi. Minam sung a nawngkaisak ma, minam sung a tokbuai ma, minam khantohna a nawngkaisak ma in thuhilhna, khaktanna, dalna a ompah kisam hi. England gam, USA gam te in a zuih uh thute Zomi sungah a kizui thei diam thei kei ing. Mipil gam, mipil namte nung mah a khangto minam khempeuh in a zuih, a etteh uh bel hiphot hi.\nMinam leh gam langpang cih ciang bang hi hiam? Minam leh gam lehdo cih ciang bang hi hiam? Ama minam leh a gam ading nasemlo bek hilo in a minam leh gam a susia nuam, a langpan, a galte tawh kipawl in nasem khawm, a minam siatna ding gelkhawm, galguk bawl cih bangte kihel hi. Zomi khat in Zomi langpang hileh Zomi a el khempeuh tawh kipawlbawl in Zomi siatna ding, Zomi khantohna ding a siatna ding nasem khawm, thuguk kihilhtuah cih bang ahi hi.\nTua bek hilo in Zomi sungthu a theih khempeuh Zomi galte kiangah gen in Zomi hatna, Zomi thanemnate midang tungah hilhsim cihna hi. Muh theih in Zomi gensia tangtanglo kha ding hi, ahi zongin Zomi lampaina nawngkaisak in gamta dinga, Zomi khantohna ding ziakaisak nuam ding hi. Tua bang mite Zomi langpang, Zomi lehdo, traitor or act of treason ahi hi.\nTuma kum 200 hun lai pek in USA bangin thukhun hih bang na neikhinzo hi:\nZomi sung bek hilo, gam khempeuh ah tua bang gamtat leh tua bang nasep pen a kizadah, a kideih ngiatlo ahi hi. Sum deih man, thuneih ut man, za khan ut man, hauhnop man, minthan ut man cih banga a sem om thei hi. Koi gam koi mun kua minam peuh in a zakdah leh a dop vetloh, a koih khongloh namte ahi hi. Gambuai leh politics ah khantohna a omna ding mun peuhpeuh ah tua banga gamta om thei a, kidop mahmah ding kul ahih manin makaite pilvang mahmah den kisam hi.\nTua banga minam leh gam ading hilo galte tawh a mabung khawm, a semkhawm, ei hong langpang te a thei mi khempeuh in thuneite, makaite kiangah a manlang pen a gen ding, theihsak ding a ngeina ahi hi. Genkhialo, hilhlo a a imcipte tungah zong gimna kipia kik leuleu hi (a tunga USA te thukhun na sim kik in). Tua huna sum tul khat (one thousand dollars) pen tawm deksuailo ding hi!\nGam khempeuh, minam khempeuh in a thupi ngaihsut leh a thuneu koih theihloh hi thulian mahmah Zomi ten zong i theihsa a hih hang i phawk kikkik ding hoih kasa hi. Hau Za Cin\nPrevious: Thumanna (Obedience) ~ T. Sawm Lian\nNext: Tulaai Leitung Thuthang Tuamtuam Updates April 30, 2016


url: =Haksat Hun Ciang Phawk Ding Thu (4). Agelh ~ Rev. Gin Khen Mang - Laibu Saal\nHome > Thuluui/Articles > Haksat Hun Ciang Phawk Ding Thu (4). Agelh ~ Rev. Gin Khen Mang\nHaksat Hun Ciang Phawk Ding Thu (4). Agelh ~ Rev. Gin Khen Mang\nHaksat Hun Ciang Phawk Ding Thu (4).\nLeitung i nuntak sungin, haksatna ki phukha tawntung hi. Ze-etna zong ei tawh kituak in hong pai zel aa, ih lamet loh kal in buaina lian pipi ki nei kha zel a hih manin, “ Haksatna hun ciang aa phawk ding thu 4 te” cih kong gelh khia hi.\nI. Pasian in eite aa dingin hong geel kholh sak hi.\nPasian in leitung le vantung bawl hi. A kampauna bek tawh aksi te piang khia ziahziah hi. A hi zongin, mihing te a bawl ding ciangin a khut mahmah tawh bawl in, a hu-muam aa, a nungta kha ki suak hi. Tua a hih manin Pasian in, “Keimah bek Pasian hing, a dang Pasian om lo hi…” (Isaiah 46:9) na ci tawntung hi.\nKhang tangthu masa 28 na sungah, David Kumpipa in, Pasian biakbuk ding khat lam nuam in a vanteng a cing in koih khin hi. A hi zongin Pasian in David kiangah, nang pen galhat lua na hih manin, ka biakbuk ding nang na lam kei ding aa, na sung pan aa piang na tapa in lam ding hi ci hi. Tua ciangin David Kumpipa in zong a geelna sa om teng Pasian in a theih sak biakbuk tawh kisai teng a vekpi in Solomon tungah gen khia in lai tawh zong kiciamteh hi.\nmah bangin, mite nuntakna sungah ih phutkhak ding thute khempeuh zong Pasian in a geelsa vive hi aa, Pasian theih loh khat beek om lo hi. Ih nuntakna sungah ih phutkhak thute Pasian phalna om lo aa piang khat beek om lo hi. Tua a hih manin, thu khat peuh a pian’ laitak in zong eite in ih telpah loh hangin, a tawntung aa dingin Pasian in a hoih zaw aa hong geel sak hi gige hi.\nTopa Jesu in John 16:13 na sungah, “thuman thutak Kha Siangtho hong tun’ ciangin, thuman thutak a vekpi in note hong hilh ding hi..” ci hi.\nII. Pasian in hun saupi aadingin geel khol hi.\nMihingte in thu saupi ih geel theih loh hangin Pasian in, eite aa dingin hun saupi muhna tawh honggeel sak in tua tawh hong kalsuan pih tawntung a hihi. Khat veivei, haksatna ih tuah ciangin, lamdang sa in, bang hang in Pasian in hih bang kamsiatna le haksatna hong thuak sak a hi hiam? “Pasian aw, koi ah om na hiam? hong mu lo na hiam?” ci in Pasian ki mawh sak kha pahpah hi.\nKhat vei, gamdang a painuam mi khat in, a pai theihna ding entry visa ngahlo a hih manin, hih bangin thuum hi.\n• Pasian tungah, sehsuah le sumpi zongpia ing.\n• Pasian nasemte tungah cit piakna zong pia ingh.\n• Lai Siangtho sim in thu zong ka ngen hi.\n• Mi dangte sangin ka siat zawkna bang hiam?\n• Bang hang in Pasian in kei gamdang hong pai sak lel lo hiam?\nHih bang teng tawh Pasian tungah khasiatna kampau hi. Eite sep zawhna le sumpi piakte, thungetna te siksan in Pasian in na lamdang hong seem aa thupha hong pia ding hi le ih ngah ding thupha tam hetlo ding hi. Eite piak khiatna le Pasian huahna ki tehtheih ngei ding a hi hiam? Eite thungetna le Pasian hong hehpihna saikak theih peuh mah in om ding a hihiam? Ih tupna khat peuh tu mahmah in hong tangtun loh hangin, Pasian in hoihsalo zong hi thei ding hi. A hih kei le hun khat ciangin hong tangtung sak veve ding a hih manin, ngak zawh ding le Pasian geelna bang zuih theih ding kisam hi.\nMihing te in tu mahmah in hongpiang le cih ih ut laitak in, Pasian in mihingte aa dingin, a hoih pen in geel sak aa, ngak ding zong hong deih a hihna thu Piancil 37. sung aa Joseph tangthu ngaihsun pha leng:\n• Joseph pen apa in it pha diak hi.\n• A sanggam dangte neihloh puanhoih zaw khui sak\n• Joseph in mang lam dang nih man hi.\n• A sanggamte an puak dingin gam lak-ah pai hi.\n• A sanggamte in “mangman’pa” ci in bawlsia uh hi.\n• Dum sungah khia uh hi.\n• Joseph puak an limcite ne uh hi.\n• Ishmael sumbawlte kiangah zuak uh hi.\n• Potiphar kiangah ki zuak sawn hi.\n• Thu om lopi (mawh lopi) in thongkhiatna thuak hi.\n• A thongkiat pihte mang khiat sak hi.\n• Pharoah mang khiat sak leuleu hi.\n• Egypt gam ah gam makai lian khat hong suak hi.\nHih Joseph tangthu ngaihsun leng, apa in ngeek bawl in anlim nono a piak hun, puanhoih zaw deuh khat a bawl sak hun, a u te in khel bawl in a puan suah sak in, dum sungah a khiat hun, a zuak hun khawng un, bang zah tak in khasia ding a hi hiam?\nA hi zongin, gambuppi ah kial hong tungin, mi khempeuh an lei dingin, Egypt gam ah hong pai uh hi. Tua hun ciangin, amaute innkuan buppi a nuntak theihna dingun, Pasian in hun saupi geel khol-in, Joseph a puak khol a hihi.\nIh nuntakna sungah, khatveivei ih tel zawh loh thu khelkhel hong om ciangin, lungkham in cihna ding theilo aa ih om ciang nangawnin Pasian in hun saupi aa ding geelna khat na nei gige hi. Ih minam le pawlpite zong Pasian thupha hangin nidang zah sangin ki khangto zaw thamta a hih manin, a diakdiak in Yangon tung zo kitam ta hi. Yangon khua sungah mi tam mahmah aa, zuauthu gen, mikhem zong tam mahmah hi. Khat veivei khemna supna khawng na tuahkhak hun hong om ding hi. Eite ginat loh man aa, motor tung khawng ah sum mangsak cih bang ih hih kei nak le, lungsim cihtakna, na lawm na gualte aa dingin deih sakna tawh na vaihawmna pan in a kilawm hetlo thuakna khat peuh na neih khak le zong, Pasian in thei lau zen hi. Mai lam na kalsuanna aa dingin, thu hong sinsak hi gige aa tua pen sangkahna ah kisin kholla phutkhak ciang aa theih pilna pawl hi. Manpha veve hi. Hong tung lai ding hunte ah pilna tawh gamtat theihna ding, pilvang taka a om theihna ding a hihi. Pasian in eite aa dingin hun saupi hong geel sak in hong kalsuan pih hi.\nIh nuntakna sungah thu haksa ih phutkhak ciangin lungneu in, lungkia in ki om thei hi. David in zong, ama phutkhak thute haksa sa mahmah a hi hangin, (Ps.73:6-7) na sungah, Pasian biakinn pi sungah thu ka tel muh ciangin ka lungkim pah hi ci hi.\nIII. Pasian in ama tungah ki ngak ding hong deih hi.\nThu um mite nisim kalsuanna ah Pasian lamlahna ngak gige aa Pasian tungah kingak ding hong deih hi. Thu um mite Topa tungah kinga in, Topa muan’ding hong deih hi. Leitung mi ih hih manin, Topa kiangah ih gen sangin, ih kiang aa khat peuh kiangah gen pak leng kici zaw thei hi.\nHih Topa muang a, ama tungah kinga ding cih ciangin, sum le paai thu bek hi zenzen lo hi, vai khempeuh thu khempeuh a hihi. Khat veivei cimawh kisa lua in, Topa in hong huh nawnlo dinghi in teh cih zong ki ngaihsun kha thei hi. Lai Siangtho lui sungah, Kamsangpa Elijah zong, gualzo lua mahmah aa a om khit phet in, Kumpinu heh gawp aa Elijah nang hong that ning a cih le lau lua un gamla pi mun dong va tai hi. Gim kisa lua in, Pasian tungah, Israel gamsungah kei bek om ingh, kei nangawn thah hong kisawm a hih manin kong tai hi. Hong sisak mai in ci hi. Topa in, Baal milim mai ah kunlo mi 7000 bang om lai hi ciah kik in, ci in sawl hi. Pasian tungah kingah in, na lunggim ciangin Topa in, nang bek hi zenzen kei teh na kikholhpih ding mi tampi om lai hi hong ciden ding hi.\nIV. Pasian in nuntakna nop tak zat ding hong deih hi.\nPs. 127:1-2 na sungah, Topa in inn lam kei le, a lam mite nasepna a mawkna hi… Topa in khuapi hu kei le a cing mite cinna a mawkna hi..ci hi. Hih leitung ih nuntak sungin, buaina haksatna le lungkhamna zong thuak ding mah hi hang, A hi zongin ih thuakna le ih gimna tuat leng, ih thuak sung sangin ih thuak loh sung sau vei zaw veve lai ding hi.\nTua ahih manin thu khempeuh ah, thu um mite in a hoih lam vive aa san thei ding le leitung tom cik khat ih nuntak sung pen a nuam theithei aa zat ding Pasian hong deih sak hi.\nMite pen kisiam zo hetlo ciat a hih manin, innkuan sungah zong ki lemlohna thu sia pianna pen a bulkan khia leng thu neu mahmah khat peuh na hi zel hi. Innkuan sung, nupa kikal, pawlpi sung cih nangawn ah thuneu cik khat peuh in hong nuam sak lo thei hi.\nA tawpna ah Pasian in, leitung ih nuntakna tomcik khat pen a nuam thei pen aa ih zat ding hong deih sak hi. A hau pen, a pil pen, a siam pen ih hih loh hangin, ei tawh kituak in nopsa in Pasian muanna tawh kalsuan thei leng a hampha hi lel ding hi hang.\nItem Reviewed: Haksat Hun Ciang Phawk Ding Thu (4). Agelh ~ Rev. Gin Khen Mang Description: Rating: 5 Reviewed By: cinpuzomi


url: =JACKIE CHAN TANGTHU TOMKIM. - Laibu Saal\nHome > Mimal Taangthu > JACKIE CHAN TANGTHU TOMKIM.\nJACKIE CHAN TANGTHU TOMKIM.\nMin neu :\nMin takpi :\nFilm Actor, Martial Arts Expert\nApril 7, 1954 (Kum 61)\nSuahna Mun :\nA zii min :\nLin Feng-jiao ( mariage/Akiteen kum uh 1982)\nA sanna : 5' 9"\nJackie Chan pen Victoria Peak, Hong Kong ah April 7, 1954 in piang hi. A pa’ min Charles Chan hi a, a nu’ min Lee-lee Chan ahi hi. A nu leh pa’n a suah cil in a min dingin Kong-sang Chan na phuak uh hi. Kong-sang Chan a khiatna in Hong Kong a piang a cihna hi. A suahna khiatna dingin a nu ki-at a, hong pian khiat in pound 12 pha hi. A nu leh a pa zawng lua ahih manin a nu’ ki-atna a sum beite sia vuanpa tungah na ba uh hi.\nA Nuu leh Apa.\nA nu leh a pa a zawn’ mahmah hangin nasep bel nei tuak uh hi. A pa’n Hong Kong a French embassy ah an huan nasep sem a, a nu’n mi inn ah nasem in sum zong hi. A neu a kipanin a pa’n zingsang thohbaih pih in, kungfu sinsak den hi. A pa’n kungfu sin leh thuak zawhna, hangsanna leh gamtatna khuahei kilawm hong sin ding hi cin ngaihsut hi.\nJackie Chan kum 7 a phak 1960 kum in in a pa in Charles Chan Australia a Americate embassy ah an huan nasep ngah ahih manin a nusiat loh phamawh hi. A pa’n Hong Kong ah nusia leng kungfu mah sin zom thei dinga, China Drama Academy ah khum leng kum 10 sung hih sanginn ah drama sin thei cih zong ngaihsut khawm ahih manin Hong Kong ah nusiat san hi.\nJackie Chan in a sangkah sungin kungfu, circus lahna ding a kisin gymnastic nam khat ahi acrobatic kici, lasak leh limcin (acting) cihte sin khawm hi. A sangkahna ah a sinte pen Peking Opera ah lasak, limcin, acrobatic leh martial arts kidemna a kihel ding utte kahna mun ahi hi. A sangkahna ah thumang lote dan khauh mahmah kipia den a, a haksat mahmah hangin a paina ding leh a omna ding mun dang om lo ahih manin Jackei Chan kah to suak hi. Hih sangah a kah sungin pai khiat ding kiphal lo ahih manin a nu leh a pa tawh tam vei kimu lo uh hi.\nChina Drama Academy ah sang a kah lai in amasa pen dingin, kum 8 bek a phak in Catonese movie “Seven Little Villian Fighters: Big and Little Wong Tin Bar” kici ah kihel hi. Tua khit a sawt loin tua sanginn a opera lasa “The Seven Little Fortune” kici sungah hong kihel hi. Hih sungah film tampi a a piah khawmpih a lawm hoih mahmah Samo Hung leh Yuen Biao zong kihel uh ahih manin lawm hoih mahmah hong suak uh hi. A sawt loin a thum in hong kipawl uh a, “The Three Brothers” hong kici uh hi. Jackie Chan hong picin khit nungin film action stunman (film sunga kilimna lim a piah taktakte) in hong pang a, Hong Kong film industry ah a min hong kithei pian pah hi.\nKum 17 a phak in China Drama Academy panin graduate man hi. Graduate a man khit hangin tua hun in Chinese opera pen mi’n thupi sim nawn lo ahih manun hih sanginn panin graduate zo khia ten sep ding mu zo lo uh hi. Laisim ding dan leh lai-at ding dan zong hilh lo uh ahih manin siamna leh pilna nei lote sep ding ahih kei leh stunman nasepna zon ding cih lo buang lampi dang nei lo sawnsawn uh hi. Film/movie pen tua hun in Hong Kong bek ah kibawl a, tua a kihel dingin khangno, mi hangsan leh stunman hat mahmahte bek kideih hi. Jackie Chan pen a ngaihsutna manlangin, hih ding a kici khat peuhpeuh lauh nei loin hih suk ziauziau ngam ahih manin director ten deih mahmah uh hi.\nHong Kong ah hong pai in stunman dingin hong pang hi. Kum sawt lo khit nungin Hong Kong film industry in sum meet ngah zo lo ahih manin a nusiat loh hong phamawh kik hi. Australia ah a nu leh a pa kiangah hong paisuk in, restaurant leh in van bawlna mun cih khawng peuhah hong kilawh kawikawi hi. Australia ah a nasepna ah a min Kong-sang cih lawh haksa sa ahih manin ‘Jackie’ ci’n sam uh a, Australia ah a nasepna mun panin ‘Jackie’ cih min hong ngahin, Jackie cin amin kisam suak hi. Australia ah nasepna haksa lua ahih manin Australia gam cimtak huai sa mahmah hi. Australia ah a om lai in Hong Kong film industry ah director/producer minthang mahmah Lo Wei kicipa tawh nasem leh khawm film Manager Willie Chan in film thak khat bawl sawm a, tua dingin mi kisam ahih manin Jackie Chan telegram tung panin hopih in sam hi. Hih pen Australia gam panin a pusuakna ding lampi om sun hong suak hi. Tua hun pen 1976 kum hi a, Jackei kum 21 bek hi pan hi. Willie Chan in “New Fist of Fury’’ cih film sungah kihel dingin cial ahih manin Australia nusiatsan pah hi.\nHong Kong a tun khit phet in Willie Chan in a kisapna khempeuh leh a maban ding khempeuh vaihawmsak pah a, lawm hoih mahmah hong suak pah uh hi. A lawhcinna thu a gen khak peuhpeuh ciangin Willie Chan’ min lo khial ngei lo hi. Ahih hangin hih film ah a director ten Jackie siamna lamsang lim takin zangsak lo uh ahih manin hih film pen lawhcing lua lo hi. Amah pen kungfu leh ciamnuih piah khawm lamsang siam mahmah ahih manin a sawt loin ama’ siamna tawh kituah mahmah ding “Snake In Eagle’s Shadow” kici hong bawl a, hong minthang khia pah hi. Tua khit in “Drunken Master” kici hong bawl leuleu a, hih film in blockbuster hong ngah kik leuleu hi. Tua khitin “Fearless Hyena” kici hong bawl zom a, hih film zong film hit mahmah leh minthang hong hi leuleu hi. Bruce Lee a hun lo pi in hong sih vat manin ama za laih ding Hong Kong film industry ah om lo ahih manin Jackie Chan in Bruce Lee za hong laih in film tuamtuam hong bawl zom zel a, Asia bup gen tak loh leitung mun tuamtuamah amin hong kizeel suak pah hi.\nAsia sungah hong minthan’ khit nungin America ah hong pai hi. Ahih hangin deih bangin a min hong kilang zo lo ahih manin America nusia kik hi. Mangpau siam lo ahih manin tuitum zo lo suak hi. Jackei in Mangpau leh limcin khop pen haksa sa pen ing cin gen hi. US ah a bawl “Rumble In The Bronx” kici kum 10 khit nungin US ten hong khuanung muh nuam panpan ta uh hi. Tua khit in “Shanghai Noon” leh “Rush Hour 1,2 &3 “ hong bawl kik a, hih khui khempeuh Hollywood A list sungah hong kiciamteh in leitung khempeuh in amin hong thei suak uh hi. Tua khit in “The Tuxedo”, “The Medallion” leh “Around The World In 60 Days” hong piah kik leuleu a, ahih hangin amasate bangin hong minthang khia zo lo hi.\nJakie Chan kum 61 val a phak khit hangin action film leh stunman mah in pang veve lai hi. Nung diak a kipanin action film tam bawl lua nawn loin a film bawlte pen fantasy, drama leh romance lamah hong laih hi. Tu lianin a hun tam zaw pen dongtuakte huhna leh huh ding kisam cimawh, tagah, beidongte huh in ‘charity work’ lamsang pi bawl mahmah hi. Tu in UNte Ambassador for UNICEF/UNAIDS in pang a, khanghamte, naupangte leh lam-et bei a natna tuamtuam neite leh AID natna neite huhna in a hunte zang zaw ta hi.\nA innkuan limlaak uh.\nJackie in December 1, 1982 in Lin Feng-Jiao tawh ki teng in, a no tawh luak khawm hi. Tapa khat, December 3, 1982 in Jaycee Chan kici nei uh hi. A tapa zong limcing(Kineih Siam) mah in pang hi. Jackie Chan a lawm ten Y’uen Lo, Sing Lung, Pao Pao cih bangin zong sam uh hi. A tun sang lo a bat hangin pii 5 leh letmat 8½" (1.74 m) pha hi.\nA Website & Source : http://www.jackiechan.com/\nChinese Zodiac' Melmuh Tongsan akim in ki en thei hi.\nTheih ding : Jackie Chan Tangthu tomkim pen Tg. Thang Khan Lian (India) in www.laibusaal.com ading ngiat in hong gelh sak ahi hi. I biak Pasian in hong zatsak semsem ta hen. Hih mun pan laisim khempeuhte tang in lungdam i ko hi.\nItem Reviewed: JACKIE CHAN TANGTHU TOMKIM. Description: Rating: 5 Reviewed By: Cinpu Zomi


url: =Malaysia, Melaka sungah palik te’n damiah migilo mi 2 kaplum, 1 taisuah :: ZOMI DAILY\nMalaysia, Melaka sungah palik te’n damiah migilo mi 2 kaplum, 1 taisuah\nposted on 10 January 2018 at 11:43 pm UTC+9:30 Lomkholna: Malaysia, News, Sawltak, World\nMalaysia, Melaka sungah Police te’n damiah migilo in aki ummawh pasal 2 thautawh kaplum uh cih theStar pan kiza hi. Tua kaplup athuak migilo 2 tepen hiamtawi uh a, Melaka Police tetawh Sungai Udang, Taman Bandar Baharu vengsung ah tuni Wednesday zingsanglam in akikap uh ahihi.\nTuzingsang 4:30am hunpawl in Hypermarket vanzuakna Building nungkhat ah mawtaw nambat “registration plate” aomlo mawtaw khat kikoih hi. Tua mawtaw pen migilo abeng “Crime Prevention” kici Police te’n mukha uhhi.\nTua mawtaw sungah pasal 3 om uh a, muanmawhhuai kisa ahih manin, Police Officer te’n sitsawm uhhi. Tua mawtaw sungah aomte hong pusuak un ci’n Police Officers te’n thu apiak ciangin, tua mawtaw sungah aom migilo te’n thautawh palik te kapmasa uhhi.\nTuabang in migilo pasal 3 te leh palik te thautawh aki kaptuakna panin migilo 2 te palik te’n kaplumthei uh a, ahi zongin khatpapen gamsung ah taisim in khahsuah uhhi. Asi migilo 2 tepen gamdangmi hiding in ki ummawh hi.\nVideo: Cops and robbers shootout in Melaka, two killed\nPolice Officers te’n tua mawtaw nambat akithuahlo mawtawsung asitcian uhciangin hiamvan leh thau pawlkhat, .38 Smith and Wesson Revolver cih thaute mukhia uhhi.\nHihvai tawh kisai in palik thuneipi ahi Melaka police chief Deputy Comm Datuk Abd Jalil Hassan in agenkhiatna ah hih buaina thupiang pen Wednesday zingsanglam in apiangtakpi hi a, aki taisuah migilo khatpa pen matkiktheih nadingin aki hanciam laitak hi ci’n genkhia hi.\nHih damiah migilo tepen abeisa kumsung akipan Negeri Sembilan, Pahang, Perak, Terengganu State tuamtuam ah 14 veibang innluh in, damiah ataih kawikawi te hiding in ki ummawh hi. Tuaban ah mawtaw nambat aomlo penzong sitcianna akineih ciangin abeisa kum 2 hunlai in Johor sungah amangcip ci’n aki Report, mawtaw mangcippen kici hi. Sawltak #zomidaily\nPrevious: Khamtung gam a Pasian thu lutzia tawmkhat ~ Gin Khan Nang\nNext: Myanmar, Kayin State ah Electric meikhau panin datlaih sakkha in mi 5 takin sihlawh


url: =India gamsung zatdeuhding Washing Machine ah “Curry Mode” kikoih ~ ZD :: ZOMI DAILY\nposted on 12 March 2017 at 9:11 pm Lomkholna: Japan, News, Sawltak, World\nPanasonic Company pen Japanese Electronics Firm minthang mahmahkhat ahihi. Hih Panasonic Company te’n puansawpset Washing Machine abawl tuamtuam lakah tunai in India gamsung ah zatdiakding in abawlkhiat khat uh om a, tua Washing Machine tungah “Curry Mode” cihkhat kihelsak citciat uhhi.\nIndian Market sungah zuakding in tua Washing Machine pen atuamngiat in abawl uh hi a, tuabang in abawlkhiatzawh nadingin kum 2 bang hunbeilawh uh cihi.\nResearchers te’n amuhkhiatna ah India gamsung ah Curry kilimnek mahmah a, India gammi te ii nisim anekdettheih uh annek namkhatzong ahi ci uhhi. “Curry cihpen atung Photo sunga ihmuhdan mehte ahihi) Tua Curry pen puansilh tungah atukkhak ciangin adangdang te sangin sawpkhiat haksazadiak a, aisan tawkmahmah sawnsawn ahih manin sawpsiangding haksa phadiak hi.\nTuabangdan Curry tawh akisawhkha puante sawpnading in Panasonic te’n kumnih sungah hunla in hoihtak a ngaihsutkhit uhciang, Panasonic Washing Machine tungah “Curry Mode” cih hong koihtheita uhhi. Hih Curry Mode pen ahun bangtan kisamding, tui alumna bangzah kisamding cihte hoihtak tuatcianna aneihkhit uhciangin atuamngiat in abawlkhiat uh cih BBC inzong genkhia hi.\nIndia gamsungah mipi khempeuh ii 10% khawngbek in Washing Machine zangpan uh a, adang 90% bangin khutmahtawh puan sawpngekngek lai uh kici hi.\nHih Panasonic te’n abawlkhiattheih India gamsung ah zuakngiatding “Indian Market” in abawl uh puansawpset pen 5000 valbang ki zuakkhiakhin cihi. Tulaitak pen South Korean Brands zong azang tamsimsimkhin ci a, ahi zongin Japanese Brand khat ahi Panasonic te’n mailam ah amau ii Washing Machine te India gamsungah ki deihzawding in lamen uhhi.\nRelated: Panasonic Company te’n Kawlgam ah nasep behlapding ~ ZD\nMaikum March khabeima in hih Panasonic Washing Machine te 30,000 bang zuakkhiat zawhding in lametna nei uh, Target nei uh cihi. Hih Washing Machine Model abawlthak te uhpen khatciangin Indian Rupees 30,000 (US$330) bang maneisak uh a, adangdang te sangin 10% bang man tamsakzaw uh cihi. ZD Sawltak #zomidaily\nPrevious: Malaysia, Ipoh ah Kawlgammi numei kizuak 19 kiman ~ ZD\nNext: New Zealand ah huihpi guahpi nasia mahmah in, Electric mei siacip ~ ZD


url: =Covid-19 Vaccine tawh kisai atheih huai thu pawlkhat :: ZOMI DAILY\nCovid-19 Vaccine tawh kisai atheih huai thu pawlkhat\nposted on 19 April 2021 at 3:18 pm Lomkholna: Covid, News, Thomasmung\nUS gam mun tuamtuam ah Covid-19 vaccine zong kisun sun thei ta aa, tu in zong State atam zaw ah kum 16 tung siah te kisun sun ta hi. Covid-19 vaccine asun te lak pan pawlkhat zong a si si mah om ahih manin Covid-19 vaccine tawh kisai i sut ma kan tel phot ding zong thupi mahmah hi.\nTulai tak US gam sung ah Covid-19 vaccine ahawmkhia Company 3 om aa, tua lak pan koi company ii vaccine sun leng hoih pen hiam cih theih huai mahmah hi.\n1) Pfizer company te thoh khiat Pfizer vaccine pen muibun na (efficiency) 95% om aa, vaccine lak pan ahoih pen in kigen hi. Vaccine sut nih sut kul aa, nih vei asut khit zawh ciang 100% muibun pan ci uh hi. Minam kim (different ethnic and racial groups) te tung ah muibutna kibang ci uh hi.\n2) Moderna company te thoh khiat Moderna vaccine pen 94.1% muibun (efficient) aa, Pfizer vaccine zawh ciang ahoih pen in kigen hi. Vaccine nih vei mah sut kul aa, tua zawh ciang bek natna dal zo pan ci uh hi. Moderna vaccine pen FDA ten December 2020 in sut theihna phalna pia uh ahi hi.\n3) Johnson & Johnson te thoh khiat Vaccine pen atung aa vaccine te geel tawh kilamdang in sut khat bek sut kul hi. Ahi zongin US sung ah 72%, South America ah 66% leh South Africa and 57% bek muibun na (effiency) leh dal zawhna (Protection) nei hi ci uh hi. Abeisa hun sungin US gam ah zong Johnson & Johnson vaccine akisun mi pawlkhat si uh ahih manin hih vaccine pen Kumpi thu nei te in tawm vei sung akikhawl sak phot ahi hi.\nTua hi aa, Covid-19 vaccine i sut ding ciang bang company bawl vaccine hiam cih i kan tel phot ding thupi mahmah hi. Atung ah i gensa mah bangin Pfizer leh Moderna vaccine te ahih leh kisut ding hi aa, ahi zongin Johnson & Johnson vaccine pen ki sut loh phot ding ahi hi.\nMaryland State sungaa aom te in “Maryland GoVAX” acihna website “https://onestop.md.gov/preregistration…” ah Pre-registration bawl kul aa, i bawl zawh nipi nih sung schedule hong bawl sak pah uh ahi hi. Tua hi aa, Covid-19 Pre-Registration abawl nai lo ten amanlang in i bawl tek ding thupi mahmah hi.\nPawl khat te in Covid-19 vaccine sut leh sut loh ding thu dotna hong nei thei zel uh aa, sut ding chance i neih nak leh amanlang thei thei in i sut tek ding ahi hi. I Kawlgam vai leh vai tuamtuam tawh Covid-19 natna abei, aveeng tawh akibat hang veeng nai, bei nai tuan het lo hi.\nMore: Covid hunsung kikep danding pawlkhat ~ Dr. Mangsan\nZani mahmah in zong US gam sung ah ni khat sung natna ngah 60,000 val om lai in ko omna Maryland State mahmah ah zong nikhat natna ngah mi 1,000 val kipha lai ahi hi. Tua hi aa, vaccine asun nai lo ten aman lang thei thei in sun in hih natna gilo pan i kidal ding thupi mahmah hi. Topan Zomite i omna ciat ah hong kem ta hen. Ref: Stat news, FDA, Maryland Department of Health/ Thomas On Sian Mung (Thomas Mung Guite) Washington D.C April 18, 2021. MOMNO Media & Museum\nPrevious: USA, Florida pan Pi Thian Huai (Kaptel, Hatlangh) in hongnusia\nNext: Thautawi kipawlna pen phuat ziauziau theih hilo\nTedim Khua Zuun Kik Dihni (1) ~ Khup Khan Thang\nMinam khat sungah ~ Tual Khan Suan\nMalaysia vanleng MH370 amancip zawh kum 3 cingta ~ ZD\nTulaai Leitung Thuthang Tuamtuam updates December 20, 2015\nHong Kong ah nupi khatin atanu thatlum in apumpi semzangawp\nDimno’ Nu laikhak – 19\nMadeira tuikulh tungah gammeikang nasia mahmah, mi 3 sikhin\nIraq ah Suicide Bomb puak, mi 100 kiim in sihna tuak ~ TK Lian\nZomi Nam Ni lungdam kohna ~ Dallas leh Fort Worth Zomi Innkuan\nKum 2100 ciang leitung mimal phazah ~ CS Dal


url: =Pasian leh a nasepna & A piangsakthei kammal :: ZOMI DAILY\nposted on 23 May 2018 at 9:26 am Lomkholna: Biakna, News\nPasian leh a nasepna\nLaisiangtho sungah Pasian in huihlak vasate pianghen a cihciangin vasate pianghi ci hi. Pasian in vasa a bawlma in leitungah vasa khatbek nangawn om nai ngiatlo hi. Bangmah a omlo ahihi.\nVasa pianghen a cihciangin mittangnih a nei, khanih a nei, khenih a nei, alengthei vasa hong piangkhia hi. I ngaihsut ding thu pen Pasian in vasa pianghen bek ci aa khenih nei henla ha neilo in amukzum hen cilo hi. Khanih nei henla a tungah mul po hen zongh ci tuanlo hi. Vasa pianghen bek a cihziau ahihi. Tuabang a cih ziauna tawh tuni aa i muhtheih vasa namtampi hongpiang ahihi.\nTua ahihleh Pasian in a pianzia dinguh a kamtawh pulak sese lo napi vasa hihzah ta hongpiang in, vasa te in hihbangpianzia hongneih pen thulamdang ahihi. Pasian ii nate a bawlzia pen telsiat zo keimah ni. Ahizongin ihngaihsutna tawm gending hi hang. Na ngaihsunkha ngei hiam? A taktak in a lamdang hilo hi.\nPasian in vasa a cihma in a lungsim, a khamit (imagination) sungah vasa pianzia ding a muhsitset khitsa ahihi. Vasa a cihpen a mawk cih hilo in a muhvasa pen a ngen ahihi. (Genkhialhna a omleh Pasian in zongh hong maisak hen) Tua khamit tawh teltak in a muh thu pen a taktak in a pian nadingin a kamtawh thu a pia ahihi. Akimutheilo akisiatheilo vangliatna sungpan in akimuthei akilawngthei nate a kisam khia ahihi.\nLungsimsung bekah ngaihsun in kamtawh thupia keileh piangtheilo kha ding hi. Kambektawh thupia henla lungsim sungah ngelkholhna omkei lehlah hitheilo kha ding hi. Vasa a cihciangin khethumnei zonghi thei aa a utut in piang thei mawk hi. Vasa ii limlemel dingpen lungsimsungah teltak in ki bawl masa limlim ding hi. Tuahiaa na khempeuh ii piankhiatna pen lungsimsung pan a hihlam kitel thei hi.\nTua ahihmanin na utdan, na piannop dan, na deihna te a neikhin bangin nalungsim khamit sungah teltak kiciantak in musitset masa in. Tuabangin i bawl takciangin i neihnailoh, a omnailo khat a omnading, na neihtheihna dingin piansakna (akimutheilo akisiatheilo) vangliatna tawh na a sem i hihi. Siamsin Library\nA piangsakthei kammal\nA kipatcil in Pasian in nakhempeuh piangsak hi. Leitung leh vantungah nakhempeuh te kampauna, kammal tawh Pasian in piangsak ziau hi. Lamkhat pan in ngenlehang; na khempeuh pen kammal in piangsak hi. Kammal in semthei aa vangliatna tawh piangsak thei hi cih ding ahihi.\nLaisiangtho sungah vantungte, aksite, nilekha, leitung leh tuipi te, singkung lopa leh nganhing tuamtuam te van aa lengvasate leh i mittawh i muhtheih nakhempeuh Pasian in kampauna bek tawh na piangsak ziau hi. Gimpi tawlpi in thagum hatna tawh bawlhi ci in kiciamtehlo hi. Tawlselo in nalianpi na sem hi.\n‘Pasian in sunlezan kikhen hen’ ci in thupia aa kikhen hi. Pasian in a bawl nakhempeuh kammal tawh na piangsak hi. Pastor Chris in ‘Kammal pen Pasian a’dingin a vatzat lianpenpen ahihi’ ci hi. Kammal pen Pasian in a zatpenpen, nakhempeuh a piansak ziauziau na A Piangsakpa ahihi.\nTopa Zeisu hunlai in zongh Topa Zeisu in cinate a damsak nading, dawite a hawlkhiat nading, bengngongte in khua a zaktheih nading, kampau theilo te kam a pautheih nading, misite nangawn a thawhkik theih nadingin kammal bekbek na zangh hi.\nIh Topa in kampen mitawh kiho kizop nading ciangbek in zangh loin a nasepna (na lamdang bawlna) in a zatlam teltak in i thei hi. Pasian kam a pau theih mahbangin mihingte zongh kam i pauthei hi. Tuahiaa mihingte inih kampen mitawh kiho kizopna bek ah zanglo in nasepna in i zat theih ding kisam hi.\nTopa Zeisu in laisiangtho sungah ‘ankam tang cia a pha upna nei le uh cin hih nailung kung kiangah ki zunglot in tuipi sung kiden na in ci in upna tawh thupia lecin na cihbangin piangdinghi’ ci in hong hilh hi. Luke 17: 6. Hih theikung tuipi sungah na kiden saknop leh tuzum tupek tawh na hatna khempeuh sitlo in a zungpan in longkhia in ci lo hi. Na kam tawh sem ziau in hong ci hi. Zeisu hong hilh dan pen:\nNa kamtawh thupia (kampau) + lungsim tawh um = a taktak piangding.\nHih equation pen Pasian formula ahihi. Kam i pautheihna dingin degree ngah masak dingkisamlo hi. Khasum tampi i san ding kisam tuanlo hi. Kam i pau theihna dingin munhoih ngamhoih zongh kisam tuan sese lo hi. Tulaitak mah aa i omna pan nalamdang ih kam tawh i bawltheihna honglak hi. Akimutheilo akisusiatheilo Pasian vangliatna tuni in zanghthei i hihmanin lametna lianpen a nei lai i hihi. Siamsin Library\nPrevious: Nun Nuam Norway Zinna (2) ~ Hau Za Cin\nNext: Myanmar kumpi in cidamna lamsang ah zato siama “Nurse” azahnih in behlapding\nMihau Taktak (Luke 16:19-23) ~ Suang Khen Pau\nHong Kong Shopping Mall sung aom Escalator khat lehtaigawp in mi 18 liam ~ ZD\nA kiukhat pan a ngaihsutna ~ Laitai July 2008\nManpha lua teh!


url: =Biography of Cin Za Hu Pau (Lengtong Pauno) :: ZOMI DAILY\nposted on 11 March 2011 at 11:41 pm Lomkholna: Article, Biography, Ginkhannang, LengtongPauno\nPianna – Lengtong Pauno kici Cin Za Hu Pau pen Pa Zel Khaw Khai leh Nu Ciang Khaw Niangte ta 11 sung panin a nau tum pen, nau kongkhakpa ahi hi. Kum 1962 August 23 ni-in Sakollam ah suak hi. Kum 1990 June 25 ni-in Vangteh nungak (Kawlpi a om) Lia Goih Khan Dim tawh Tonzang khua-ah pum khat suahna nei-in Rev. Thawng Khaw Nang in lethat hi. Tu lai takin a pu a pate khua ahi Tuithang khua-ah a zi leh tapa 3 tawh a teng uh hi.\nKum 8 a phak a kipanin Pasian phatna la tomnote phuakin Sunday School khawngah a sa thei zel hi. Kum 11 a phak laitakin nungak talpi khat ngai a, ama theih loh kalin la khat phuakin “Na min thei bang lolo nuam ing” ci deep sam hi. Tua bangin la phuah leh lasak kipanin 1981 kumin a masa pen la khum hi. A la phuak khempeuh akigawmin 200 bang val ta ding a, tua lakah dawng 60 bang Studio-ah kisa khin zo hi. Lakhui pen amah guak bekin a khum khui 3 bang pha-in lawmte tawh a khum Lengtong No.1, 2, 3 pha zo hi.\nLa phuahte sung pan hoih sak diak cih bang nei loin, hoih sa khin lel a, nupite in a tate min pen mi’n hoih sa kei taleh hoih a sak veve danin gen hi. A khui hawm khiat sung panin Lengtong No.5 “Zogam hong paal ding” cih mah tha ngah pen hi. “Tun sung khat pan piang hi ngeingei hang e” cih la pen Lengtong No.1 a khum ding lai-un Zangkungah Cia Paute inn sungah TS Khai leh Sua Mang tawh amau teng thum kikumin a phuah uh hi a, Lynn Studio-ah a khum uh ciangin a paisuak (soprano) Vum Nang in sa hi.\nTua lai-in a phuak pen Lengtong cih ding a thukim sa uh hi napi-in a nung ciangin a la minthang bilbel ahih manin a “phuak ding ki-ut ciat hi” ci-in gen ngei hi. A la phuahte midangte sangin a hoih zawkna pen a aw ding (tune) zong masa-in tua khit ciangin a thumal, a kammal ding zong pan hi. Zingsang tungin a thawhphet ciangin lungsim sungah thu dang a lut ma-in la kammalte ngaihsun kik a, Zo la kam man/dik tak a hi hiam, mi zakdah theih ding, khasiat theihna ding kammal a zang kha hiam cih ngaihsun zel a, puahtoto ahih manin a la malte hoih diak se hi.\nTua bek hi loin Topa in thupha a piak ngiat ahihna zong a thupi khat ahi hi. Ama hun lai-in Kalemyo khawngah Studio om nai loin, Zangkung mah delh kul a, sum a neih loh ciangin sum thalawh tawmin Zangkung pai hi. Zangkungah zong tuhun bang loin eimi tam nai lo ahih manin haksatna tampi kalah hih ciang a tung thei ahi hi. Khang thakte gamtat hoih lohna pana kep cingna dingin music leh la lim taka puah toh ding thupi sa mahmah a, Zola kammal zangin i late puah ding zong a deih ngitnget khat ahi hi.\nA hih theih lai teng Topa ading a kizat leh Pasian min thanna dingin a kizang den nuam mi ahi hi. Khangno pilna sinte zong pil dinga sin a hih manun hong “Hai kei un la,” i gam i lei adingin hong pilin hong sem un” ci thei hi.\n(Hih pen Zomi Siamsin Magazine, 2006 sunga Deihpi tawh holimna sung pan kikaikhawmin a kibehlap ahi hi) Source: Zomi Lasiamte’ Tangthu by Rev. Gin Khan Nang


url: =Na lukhu khuden kei in ~ Nk Khanno :: ZOMI DAILY\nNa lukhu khuden kei in ~ Nk Khanno\nposted on 5 March 2015 at 3:16 am Lomkholna: Article, Khanno\nAmerican gambup lungtang thak pa pai ding ahih manin lampi lai ah akipuk singkungpi khat galkapte in hemkhia dingin hong kithawi uhi. Ahi zongin tua galkap naltangte in amau tha tawh khinkhia zolo uhi. Amau a uk galkap bopa ahih leh huh hetlo in lampi gei ah khutzep in dingin a kampan in thu pia ziauziau hichiat lel hi.\nTua laitak in sakol tung tuang mikhat tua mun ah hong tung hi. Tua sakol tuangpa in “Bang cia hemkhiat pihlo na hia?” ci’n hong dong hi.\nGalkap bopa in zong “Hite kei sep ding hilo. Galkap bo cih ciangin naltangte thu sawl ding bek hi in huh ding, seppih ding kullo hi” ci’n hong dawngkik hi.\nSakol tungtuang pa zong sakol tungpan hong tuaksuk in singluang hem galkap te huh dingin hong paiphei hi. Galkapte tawh tua singluang thakhat in domkhawm in lampi nawl ah hong hemkhia zo uhi. Tua khit ciangin tua mipa in galkap bopa kiangah hi bangin hong gen hi. “Nidang ciang hibang dan singluang hep ding a om zenzen aa huhna akisap leh galkap mangpipa hongsam un maw”.\nTua mipa pen American gam i amasa pen gamlutangpipa lah ahi galkap mangpipa (commander in chief) lah ahi George Washington ahi hi. Mikang te khutsung pan suahtakna ngah nading le American gam (USA) piankhiatna ding amakai pupi zong ahi hi. Amah ahih leh zanglei lobuk khat panin lokho nupa khat i tapa khat ahi lel hi. A neulai in apa in nusia baih ahih manin a ute bangin pilsinna lam a sang England gamah sangkah khalo khat zong ahi hi.\nEngland le France te gamkituhna, kido na a om ciangin England lam ah pangin gal a do mipa khat zong ahi hi. England kumpipa piak minphatna, galkap mangpi za te nusia in a lo ah a ciahkik aa lo akho mipa zong ahi hi. Tua khit ah American gambup suahtak nading hanciam in suahtakna zong ngahpih zo hi. Asih madong gambup lutangpi sem dingin gammi te’n deih mah taleh minleza te iplah lo in a nial ngampa zong ahi hi.\nItaly te in “Chess kimawl mankhit ciangin kumpipa, kumpinu, rooks, bishop,sakol le pawn te a bungsung ah kikoih khawm kik hi.” ci’n paunak nei uhi.\nKhat veivei ciangin i nasep na mun le za te ikisak theihpih kha thei hi. Tua za le minphatnate tawh munkhempeuh ah ikiphasak kha thei hi.\nSangsia sem khatin sanginn ah sia khat bangin gamta hi. Tua mah bangin a inn aa nulepa, ulenau, zi/palsal le tate tungah sia khat bangin gamta suak mawk leh tua innkuan sung ah kilemna sangin kilemlohna piangzaw thei hi. I min iza te tung dingkip lo in, amun ahun zui in ilungsim, i kampau gamtatna i khel theih ding zong thupi hi.\nKa neulai in England kumpinu te nupa thu kasim kha ngei hi. England kumpinu ahih leh a khutnuai a galkapmangpipa tawh akiteeng ahi hi. Zum hun ah galkapmangpipa in kumpinu mai ah ‘a vanglian kumpinu aw’ (Your Majesty) ci’n amai ah kamnem le zahtakna tawh kampau hi. Ahi zongin a inn ah tua kumpinu pen ama an huannu, zum pai ding ciangin a mah a zemnu azi ahi zel kawikawi hi. Tua hi aa mi picing, makai picing te in ki niamkhiatna le itna nei kim ciat uhi.\nMun khempeuh ah minphatna, minleza lukhu te khuk den ding hilo hi. Tua hi a na lukhu suah hun ding phawk in!\nPrevious: Salai Za Lian in “The highest 2014 Myanmar Music Award” hong ngah pahtawina\nNext: Rev. Gin Khan Pau Tawntung Tawlngakna (New Delhi)\nMizoram eimau gam ~ J. Thang Lian Pau


url: =Makai Leh Kikhalna. Agelh – Lian Muan Kim - Laibu Saal\nHome > Thuluui/Articles > Makai Leh Kikhalna. Agelh – Lian Muan Kim\nMakai Leh Kikhalna. Agelh – Lian Muan Kim\nMakai Leh Kikhalna\nAgelh – Lian Muan Kim\nPumpi kikhalna pen Greek kamin egkrateia hi-a lunggulhnate pan kidaam, ahih kei leh kiptaka lungsim lencip cihna ahi hi. I pumpi pen a hoihlo na khempeuh pan humcipin a hoih na khempeuhte nuntakpih na dingin kiptaka lungsim khensat/lencip, cihna hi. A tomkim ding in pumpi kikhalna mah ci le hang hoih pen, kician pen dingin ka um hi.\nLaisiangtho sungah ahi zongin leitung thu-ah ahi zongin, makai minthang mithupite' nuntakna en le hang i muhtheih tawntung khat in pumpi kikhalna ahi hi. Ahih hangin a dahhuai thukhatah siamna le kivakna nei makai tampitakte pumpi kikhal zawhlohna hangin zakia-in khantohna sangin kiamsukna lam manawh zaw uh hi. Tua bangte pen a kipatna uh a hoih tei hangin a tawptung lo uh ahih manin a siamna uh leh a kivaknate uh zong a mawkna suakthei hi.\nA phawkhuai thukhatah makaite bek kikhal ding cihna hilo-a, pianthak khat ihih nak leh pumpi kikhalna i neih loh phamawh hi. Banghang hiam cih leh pumpi kikhal na in Khasiangtho gah nam 9-te lak ah a nam 9 na hipaha (Gal 5:22, 23), piangthak ihih nak leh i nuntakna pan i gah khiat ding ahi hi. I pumpi i kikhal kei-a leh tua Khasiangtho gah zong a kigah lo hipah lel hi. Khasiangtho gah i gah kei lai leh a kikhami lo bek thamlo-in piangthak taktak maw cih zong kisittel huai mahmah ding hi. Piangthak khat in a pumpi kikhalna tawh Khasiangtho gah gahkhia ahih leh piang thak makai khat in gah tampi a gahkhiat zawk ding kisam hi.\nI hailai in\nLeitung i uk nuam a,\nI pil ciangin\nEi le ei I ki-uk nuam hi.\nNang le Nang Ki-uk Masa In\nAmah le amah a ki-uk zolo mi in mi suakta hilo hi. Pumpi kikhalna a neilo mi-in makai hoih bangci suahtheih ding ahi hiam! Amah le amah a ki-uk zolo mi-in midangte bangci bangin uk zo ding hiam! Inn kuan-khat, kipawlna khat, Pawlpi khat, khuakhat, gamkhat bang ci uk zawh ding ahi hiam! Zeisu in hih thu thei ahih manin Phariseete' kiangah makai dingin na cingtaak kei uh hi, na ci hi. Amau le amau kikhal zolo pi-a makai sem nuam mawkmawk uh ahih manin mittaw makaite, naci lai hi.\nMittaw makai a suah loh na dingin Pawlu in Kawlentu pawlpite kiangah: Ka pumpi ukin ka kikhal hi. Tua hi kei leh kei mahmah zong midangte tung thu kagen hangin ka cingtaak kei ding hi, na ci hi (Kawlentu masa 9:27). Pawlu in piangthak tampi a makaih zawh nading leh a mahmah Pasian koih saksa nasep a zawh na dingin pumpi kikhalin hanciam hi.\nLungduaina in thahatna sang hoihzawa,\nLungsim ukzawhna in gamkhat laakna\nsang hoih zaw hi.\nPrussia gam makai mithupi Frederick the Great in Berlin khuapi sungah khatvei lam a siauh leh puteek khat tawh kituak hi. Nang kua na hia, acih leh puteekpa in: Kumpi khat hing e, na ci hi. Frederick in nuihsan in: Bang kumpi gam maw na uk, acih leh puteek pa in: Kei le kei, ciin dawng ziau hi. Amah le amah a ki-uk zo mi in kumpi gamkhat ukpa sangin thupi zaw hi.\nKhat vei mikhat in D. L. Moody kiangah: Moody aw, kua in na nasepna hong nawngkaaisak pen hiam, ci-in a va dot leh: D. L. Moody sanga hong nawngkaai sak zaw om kei, ci-in dawng pahlek hi.\nLeitung pian zawh mi thahat pen leh ngalhat pen khat teel le hang Samson longal kuama dang omlo hi. A pilpen kan leng zong Solomon losiah kuama dang om nawn lo ding hi. Ahi zongin Samson in pumpi kikhalna nei zolo-a, tua mah bangin Solomon in zong a pumpi khal zolo ahih manin numei huhau-in anih un thukhenna thuaktuak uh hi.\nMakaih masak ding\nAmah ahi hi.\nBucephalus (a khiat-na – bawngtal lu) kici sakol in ama liim amuh nak leh lau ahih manin kuaman zual zolo hi. Ahi zongin kum 10 a pha pan Alexander in a pa kiangah tua sakol ngen hi. A pa'n a taigawp hangin ngen veve ahih manin ngah hi. Alexander in tua sakol hoihtakin zualsaka, sakol tuan hong sin pah hi. Siam mahmah ahih manin a pa in: Alexander aw, Macedonia gam pen nanga dingin neulua ta hi; nang tawh a kilawm zaw ding gam zong in, ci hi. Alexander in tua sakol kum 30 a phak dong hoihtak zang thei hi. Philip II in Alexander a pil nading leh a hat nading zong deihsak ahih manin Leonidas tung pan siamna leh Aristotle tung pan pilna na sinsak hi. Sakol tungtuan siam in galsiam galhat mahmah ahih manin ama hunlai-a gam kitheitham khempeuh zo gawp hi. Ni 11 sungin tai 400 bang galsim kawmsa-in tungzo hi. India a tun ciangin: Ka galsim nading om nawnlo maw, ci-in kap zawzen a, a khan sungin gallel ngeilo hi.\nA tuung lamin kikhal zo mahmah hi. Ahi zongin Persia gam khawng hong lakzawh khit teh tua gamsunga hauhna khempeuh zong ngah ahih manin nuamsa mahmaha, a-ut bangin hong om ta hi. A galkap mangte tawh zudawn peuh kidemin nuamsa mahmah hi. Khatvei a zudawn kidemna uah a lawm it pen khat in zu thawl 18 a dawnkhit phetin si pah lian hi. Tua zawh a sawtlo-in aman zong zu thawl 9 bang a dawn leh cisanat ngahin si hi. A sih in kum 33 phapan hi. Gal lel ngeilo-a, leitung lumletin lei-tung mite kampau nangawn khelzo hi. Ahih hangin amah le amah kizo nawnlo hi. Leitung a-uk pa amah le amah ki-uk zolo, kikhal zo nawnlo ahih manin sihlawh hi.\nA bilkha uah\nZa zel uha,\nLuai den hi.\nEi le ei i ki-uk zawhlohna mah in hong nawngkaai sak pen a, i gualzawh ding zahin hong gualzosak lo hi. Ei le ei ki-uk zo phot limlim le hang midangte zong ki-uk zo-in kimakaih zo bek ding hi.\nMakai hoihlo pawlkhatte paunak ahi: Ka cih bangbangin sem, ka sep bangbangin semlo, cih i zatkhak leh makai hoih suak ngeilo ding hi hang. Makai khat in a ma paina sanga, a gamla zaw mun ah kuamah makaih theilo hi. Nungzuite zong a cihtak uh leh makai pa paina ciangciang bek pai uha, a khekhap zui-in a sep bangbang sem uh hi.\nTua ahih manin makai khat ihih nak leh pumpi kikhalna pen i hanciam ding thupi mahmah hi. Hunmaan ngeilo makai khat in hunmaan un, aci thei diam! Zatep tuibuk, zu leh kuunza zang napi midangte zatloh ding a gen thei diam! Ama pumpi a kikhal zolo makai in midangte khalzo lo dinga, ukzo ngeilo ding hi. Gamtatna in kampau sangin ngaihzawa, muibun zaw hi.\nMite in na thugen a zak ma un na gamtatna hong mu uh hi. Na thugen umlah thei uha, ahi zongin na gamtatna amuh bang un um uh hi. Na thugen a zuih ma un na gamtatna hong etteh masa uh hi. Na thugen sangin na gamtatna ngaih zawa, muibun zaw hi. Mite in na thugente a bilkha uah khat veivei zazel uha, ahi zongin na gamtatnate ahih leh a mitkha uah luai den hi. Mite in a kampau leh a gamtatna a kituak makai lunggulh uh hi. Tua dingin nang na ut hiam!\nA.D. 1100 lai pawl, Westminster Abbey hana Anglican bishop khat ih han tunga lai kigelh khat hoihsa kahih manin a nuai ah kong guang hi.\nTu'n Kikhal In\nKikhalna a omkei leh a dang nakhat peuhpeuh i hanciam nate nangawn zong guaksuak thei hi. Makai khat\nKa khangno lai in\nLeitung kakhel nuam,\nAhih hang haksa ka sa;\nKa mipihte kakhel sawm,\nKa khel zawh loh lam ka thei,\nKa khua ka tui kakhel sawm,\nKakhel zawh loh lam ka thei,\nKei ka teek semsem;\nKa innkuanpihte kakhel sawm,\nKakhel zo tuan kei,\nTu’n ka tee\nk ta mai;\nKakhel zawh khat bek hong om,\nka na hi mai;\nLaitat ding kihi ta,\nSawtpi laipek in\nKei na kikhel hi zen leng,\nKa innkuanpihte lawh zo ding,\nInnkuanpihte tawh kop zo zen leng,\nKa khua ka tui ka lawh zo ding;\nLawh zo ding ka minam,\nng khel zo taktak ding\nKa hih gige lam\nThakhat thu in ka kiphawk.\nin amah le amah a kikhal zawh kei-a, thadah a, ahih sitset kei leh makai gina, makai picing suak theilo hi. Makai hoih suah theih nading pilna siamna nei napi na kikhal nai kei leh tu'n kikhal kipan in. Piangthak khat na hih nak leh Pasian in nahoih sep na ding leh kikhal nading utna hong pia khin hi.\nAma deihna hoih tawh kituaka\nNa gamtat theih nading leh na lunggulh theih na dingin\nPasian in na sungah na hongsem hi\nZingcianga kipan ka pumpi kikhal ta ning. Kazat na hoihlo tuamtuamte kideek ta ning. Nasep hanciam ta ning. Ka vaipuak khat peuhpeuh zo ta ning, ci-in nahih ding khat peuh peuh sottoto ken. Zingciang pen nanga ding hilo khathei ding hi. Tu-a kipan, ahih kei leh, na neulai mahin kikhal in la, tua na kikhal nate pen na zongsatna hisak pahpah in.\n- D.D. Eisenhower\nDonald Barnhouse in: USA a mithupi 40,000 te kum 28 a phak ma un amau le amau a kikhalte ahi uh hi, ci–in ciamteh hi. Neu lai maha kikhalte pen hong picin uh ciang zong kikhal zo-in makai muanhuai, makai picing hong suak pah uh hi.\nSamuel Chadwick pen zingsang nai 6 in tho dena, tuuk tawh khal tawh tuivot bek mah zangin kisil den hi. A laisimna mei zong zingsang nai 2 in mitpan den hi. A pumpi a kikhal lam kimu thei hi.\nGeorge Whitefield pen a khansung tawntung nitak nai 10 in luma, zingsang nai 4 in tho den hi. Lengla hau-in sepding bawlding tam mahmah ta leh nitak nai 10 hongsat nak leh: Lumtani-ei guaite, ci-in lum lianlian hi. John Wesley in: Kum 80 bang ka phak taktak teh zingsang nai 5 a thawh ding pen kiziat noppianin om veh aw, ci ngei hi.\nBeethoven kiangah mikhat hongpai-a: Beethoven aw, Pasian hongpiak talent na ngah hampha taktak teh, a va cih leh Beethoven in: Pasian hong piak talent na cih pen maan mah hi. Ahih hangin nang zong hi talent na ngah nop leh nikhat in nai 8 sung piano tum in la, kum 42 sung tum leteh na ngah ding hi, cihsan hi. A kikhal zolo khat in nikhat nai 8, kum 42 sung bel piano tum zo hetlo ding hi. Talent nei-a a kikhal lote sangin hamciama, a kikhalte mi-thupi suakzaw uh hi. Siamna khat peuhpeuh uuk ding le sin ding haksalo-a i siam na dinga pumpi kikhalna haksa zaw hi.\nKua hi ding na hiam\nTuni Kua na hi hiam\nCih in Honglak hi.\nAmerica-te football tangthu ah a minthang pen khat ahi Jerry Rice gualzawhna bulpi in kikhalna ahi hi. A kimawl-pih dangte sangin nakpi takin kikhal zaw hi. A hatzawk na ding leh a gimhak zawk na dingin nakpitakin amah le amah zong kisin hi. Kaih 40 a sang mualtungah nisimin nawhsa takin suktai totai den hi. Nisa lak buannawi lakah zong tai kisin hi. San Carlos, California-a om parktrail ki-cihna tai 2 le a lang a pha mualtung ah zong manlangtakin taizo ahih manin a lawm te'n zong phazo lo uh hi. Pumpi kikhalin hanciam mahmah ahih manin mi minthang mi gualzo khat hong suak hi. A vulthei pahtawina ngah nading leh a kimawlpihte a makaih zawh nading hizahta in kikhal ahih leh piangthak makaite a vultheilo pahtawina kumpite' Kumpipa kiangpan i ngah na dingin bang zahta-in kikhal-huai zawlai hiam!\nHih banga pumpi kikhalna thu i gen ciangin, i siam semsem nading, i hat semsem nading ahi zongin, i pil semsem nadingte bek a gennuam hilo hi hang. Ci le sa deihna a nialhuaite i nialna tawh zong pumpi i kikhal ding kisam hi. Piangthak makai a kici khat in zu peuh, Beer peuh dawndawn mawk leh, teptheih tepmawh teptep mawk leh, mite muhna ah a kilawm lo-in gamta kampau leh kua ma'n zui nuam lo ding hi. Amah le amah a kikhal zolo mi in kua makaih zo ding hiam! Kua'n zuinuam ding hiam! I tua cih khak le zong i kipuahphat ding thupi hi.\nMite in a kikhal makai ihih lam hongthei leh ciintak zuihtak hongsa ding uha, ei nuntak bang, ei kikhal bang mahin ahih zawh nading un hanciam ding uh hi. Pumpi kikhalna ah a thupi mahmah khat in zongsatna hoihlote phiatna hi.\nTalen nei - a\nA kikhal lote\nMithup i suakzaw hi.\nI zongsatsa khat peuhpeuh pen i phiatpah ding haksa mahmah hi. I zongsat nai loh khat zong i nuntakpih ding baih tuanlo hi. Tua ahih manin zongsatna hoihlote paaikhia-a, zongsatna hoih i neihtheih na dingin hih a nuai-a, lamlahna nam 10 te i zuihzawh na ding kisin ni:-\n1) Na kikhal zawh loh nam 5 gelhkhia in.\n2) Na zawhzawh na dingin hanciam pah in.\n3) Khat khit khatin zawhsawm in.\n4) Bangci zawh ding cih pen Laisiangtho le a dang ngaihsutna hoih tuamtuamte in honghilh ding hi.\n5) Zongsatna hoihlo a phiatsa mite kiangah bangci bangin phiat uh hiam cih dong in.\n6) Zingsang tungin minute 15 sung bangci kikhal ding ka hiam, cih ngaihsun masa in.\n7) Sunkim ciangin minute 5 khawng hunla in la, bangci bangin kikhal zo kahiam cih enkik in.\n8) Nitak ciangin minute 5 khawng mah hunla in la, bangci bangin khangto ka hiam cih enkik in.\n9) Zongsatna hoihlo khat na phiat khitteh a dang khat na phiatkik ma-in ni 6 sung bang hunla phot in la, zongsatna lui pen zo dipdep phot in.\n10) Na gualzawhnate hangin mite tawh lungdam khawm in la, midangte zong nang mah bangin a kikhal zawh na ding un hanciam pih in.\nThakhat thu-in bel kikhal zo pah khollo khamah ding hi teh. Hun sawtpi a ngakkul lam phawk gige in la, lungkia kei in. Hih bang cieuciaute tawh kipanin gualzo le teh a dangte zong hong zawhnop dinga a kikhal makai hoih nasuak ding hi. Mite in na nuntakna ciintak, etteh tak hongsa-in nang nuntak bangin a nuntak zawh nading un hanciam ding uh hi.\n1) Pharisee-te pen Hasidim (kumpi gui) pana hong piangkhia uh ahi hi. B.C 140 kimpawlin kamsang Ezra ih Laisiangtho teiban zom uha, Mawsi thukham zuite zong kici hi. Pharisee cih kammal pen Hebia lai perushim pana hongpai hi-a, a kituam koih cihna ahi hi. Banghang hiam cih leh amaute in a siangtho theih na dingun hanciam uha, mawhneite pen a gamla theithei ah pel uh hi. Numeite in a samkang uh amuh uh teh botkha ding uh ahih manin Sabbath ni-in limlangh mai ah ki-en theilo ding, ci uh hi. Kithumaansak mahmah uha, mimawhte tawh zong an nekhawm nuamlo uh ahih manin Zeisu in thuhilhin taai zelzel hi. Misiangthote thokik ding cih um uh hi.\n2) Frederick the Great pen January 24, 1712 in Berlin ah suak hi. Kumpi pa tapa hi napi pilna siamna a sinnate ah mi dang mawkmawk khat bangin a pa in sinsak lel hi. Dopbawl tuanlo-in ngattakin pantah hi. 1740 kumin Prussia kumpi ahi a pa za‘laihin kumpi sem hi. Hih Frederick in leitunga pahtawina hoih mahmah khat ahi Great cih pahtawina zong ngah hi. Hi pahtawina a ngah mi tawm mahmaha, tuateng lakah Alexander the Great, Herod the Great, Constantine the Great, RC Pope ahi Leo the Great le Gregory the Great, Russiate' makai Peter the Great, Catherine the Great le Napoleon the Great te kihel uh hi. August 17, 1786 in si hi.\n3) D. L. Moody February 5, 1837 kumin suaka, 1855 in piangthak hi. December 22, 1899 in zakhang ahih manin leitungah omthei nawnlo-a vantungah Kumpi Pa tawh mangkhawm hi. Sanggam pasal 5 le numei 2 nei hi. Kum 4 a phak ciangin a pa in sihsan ahih manin a van neih sunsun uh leiba tang dingin kilaksak hi. Kum 20 a phak ma-in Chicago ah khedap hong zuakin tua bang peuhtawh kivak hi. Ahih hangin sawtveipi khedap zuaklo-a, Pasian nasem dingin hong kipiakhia hi. A diakdiakin Pasian nasem khat ih kampau ahi: Tulaitak Pasian a ding a kipumpiak zo khat om leh Pasian in leitung in a muhkhak ngeinailoh na lianpi tua pa tungtawnin semding hi, cih in a nuntakna laih hi. Kum 13 a phakin tan 6 sim-a, tuaciang bek sangkah zo ahih manin ama pau ahi Mangkam nangawn zong maantak in pautheilo hi. Ahih hangin Pasian in zang mahmaha ama tungtawnin USA ah khakhanlawhna tungsak hi. Greek Laisiangtho cih thadah Mang Laisiangtho nangawn a telkhin sitsetlo pa pen England gama mipil thuhilh siam mahmah Spurgeon bangmahin Pasian in zang hi. A nuntak sungin tai awn khat khualzina, mi awn 10 val tungah thugenna nei hi, kici hi.\n4) Aristotle (384-March 7, 322 B.C) pen Macedon kumpi pa‘ siavuan pa tapa hia, kum 18 a phak ciangin Athen khua-a Plato' sangah a sangkah zom hi. Socrates leh Plato-te zahmaha Greek mipil thungaihsun pu minthang mahmah khat ahi hi. A zi Hermias a sihkhit ciangin Philip Macedon in Alexander sia dingin sam hi. Kum tam simsim Alexander lai a hilh khit ciangin Athen ah hong ciahkika, BC 335 in Lyceum kici sang khat phuan hi.\n5) Samuel Chadwick pen 1840 kumin suaka, kum 8 a phaka kipan pathekna phualpi khatah a pa‘ nasep huh in nikhatin nai 12 sung nasem hi. Kum 21 a phak ciangin Methodist pawlpi pastor khat suak hi. Thugen minthang khat hi-a, Cliff College ah zong Siapi sem hi. Laibu hoih pawlkhat zong gelha, a sihkhit (1932) zawh tua a laibu gelhte pawlkhat kikhenkhia lai hi. A kampau hoih ka sak mahmah khat in: Thungetna om lo laisinna, laihilhna leh thugennate Satan in kihta lo hi. I han ciamnate hong nuihsan lela, i pilnate hong zahpih lel hi. Ahih hangin thu i nget teh linglawng hi, cih ahi hi.\n6) George Whitefield pen December 16, 1714 in England gam Gloucester khua, Bell Innah suak hi. Mi inncing, a zawng mahmah khat ih tapa hilel na pi-in tuni dong mah thugen siampen khatin kiciamteh lai hi. Oxford University ah sangkah in sangsum pia zolo ahih manin sangnaupang dangte‘ nasem khat bangin oma, a sumngah sunsun tawh sangkah hi. Sangnaupang dangte‘ nasem suak ahih manin a khedap uh taihsak, a laibu uh tawisak, a laite uh bawlsak banah zingsangin tua a sangkahpihte phong kinken hi. Kum 21 a phak ciangin tua Oxford University ah piangthakin Pasian nasep hong kipana, nikhat in 3vei 4vei bang thugen hi. 1739 in huihlak tualpi ah thugen kipana, a khan sungin 18,000 vei bang thugen hi. USA le England ah thugenna nei kawikawi-a, nakpi takin khanlawhna tung hi. Mi 40,000 mai ah awliatna zanglo in thugen zo hi. September 30, 1770 in si-a, John Wesley in hanthotna hoih mahmah khat tawh vui hi. A tagah kepte a khoi a vak na dingin sal (sila) pawlkhat a khawi pen kigensia pian hikei leh mundangte ah kawkbang hetlo hi.\n7) John Wesley pen June 28, 1703 in suaka, March 3, 1791 in si hi. Sanggam 18 nei-a 11 in a neulai mah un sihsan uh hi. Amah pen a 15 na hi. Kum 5 a phakin a inn uh mei-in valhtuma, Pasian hehpihna tawh amah bel kihonkhia man bilbel hi. Kum 36 a phak ciangin a si hileh leitung taangthute ah a min kigelhkha nailo ding hi, ci-in tangthu siam khat in gen hi. Zingsang nai 4 in thodena, nikhat in nai 18 sung nasem hi. Pasian thu a gen kawikawi na-ah sakol tawh tai 250,000 val bang khualzin hi. A laisim na leh a laigelhna sabuai pen sakol elzaang hi lel hi. 40,000 vei bang thugena, nikhat in 5 vei bang thugen hi. September 21, 1773 in mipi 32,000 mai ah thugenna nei-a, a khansungin laibu 233 bang gelhkhia hi. March 2nd, 1791 ni-in London ah si hi. A sih in England ah nungzui 79,000, North America ah 40,000 leh thugen sia 541 bang nei khin hi.\nLaisiangtho tawh kituak\nDr. Lian Muan Kim Pasian Thu Thuluui/Articles\nItem Reviewed: Makai Leh Kikhalna. Agelh – Lian Muan Kim Description: Rating: 5 Reviewed By: Cinpu Zomi


url: =Zongeina tawh kipawl in ihtheih ihkanding thute :: ZOMI DAILY\nZongeina tawh kipawl in ih theih ding leh ihkan ding te sung pan in akul akisam te in;\n1. Zongeina athu theihding zat lohding Zongeina\n2. Zongeina athu theihding zatding Zongeina (minamdangtung kizangtheilo Zongeina)\n3. Zongeina athu theiding zatding/Puahding Zongeina (Minamdangdangtung ah lahtheih) cih bang in om hi.\n1. Zongeina athu theihding zat loh ding Zongeina;\nHih thulu sungah, tang laihun a Dawibiak ngeina ngamtatna, Gal aihna, Sa aih na, Misih hun a, ngamtatna, Miin/Taang zaa aih na ngam tat na, Puukilakna, Lukilapna te ahihi. Hih te theihdingzat lohding minam dangte muhna ah lah lohdingte ahihi.\n2. Zongeina athu theihding zatding Zongeina & Namdangtungah akizangtheilo Zongeina;\nHih munleuleu ciang in Zomisungbek ah ihzat Zongeina ahihi. Tuate in ih minphuah zia Zongeina, Zawl leh lawm a, kineih Zongeina, thupha deih nahang a, Pu te Zukholh Zongeina, Innsung bang kua thuvaihawm na ah Tanu haitawi, thusa, sanggam, maak, thalloh, Sungsabawl, behsabawl, Nuphal, mokilei mokipina cihbang te ahihi. Zuhawmna, Sahawmna Zongeina om hi. Zomi te gamdangtung peuhmah in zangvetlo laihi. Hih zongeina nam te in ki-it na piangsak penpen Zongeina ahihi.\n3. Zongeina athu theiding zatding puah ding Zongeina (Namdangtung ah lah ding Zongeina)\nHihnmun ah Ih Zola sak zia, namtuamtuam, Latung, laphei, Zola, Ailawng lasakzia cihbangte, ZoLam namtuamtuamte ahi Laamgui, Sawngsik laam, Daaklam namtuamtuam te, Tawnlaam te ah Namtem tawi, Luumpitawi, Luumsui, Teeilek te ahihi. Laam leh Tawn akizatna tuam tek hi. Laam cih ciang minih pan atung siahte hi a, Tawn teh Khat guak bek te ahihi.\nTuaban ah Zomite Desgin lian a, ih neih Zopuan nam te ahi Zopuan Angkii, Zopuan laisan, Zopuandum, Zosaihadial, Zonumei lukhu, Zopuanngial, Zopuan Taangciing cih te ahihi. Hih puan nam te azatna muntuam tuak ah kizang ahihi.\nPasal te’n Zopuan Angkii/Tualpuan, Puanlaisan, Saihadal Tuukpaak kizang a, Numeite’n Zopuandum, Zopuanngial, Zoniik, Zolukhu < azumziuziau nunglam ah akaisuk lukhu> zanghi.\nTaangciing puan leuleu ciang tanglaihun a, Zomi Dr te puan ahihi. Mitaktak Pasaltaktak silh theihbek hi in athupi mahmah na mun ah kizang ahihi. Tuhun teh Zomi Numeitaktak te’nzong silhthei ding hun hi ta hi. Akhui zia puah ding ahihi. Ahih hang namdangte Design lak sak loh dingthupi dinghi. Hih Lasakna, Minampuansilhna, Zo laamnam tuamtuam te zatding puahding namdang te tungah lah siamding ahihi.\nPrevious: Malaysia gamsung migilo te ngongtat ding ki patau semsem\nNext: Itna bucing (Margarete Gawtier) Part 4\nKa muhpak US Gamthu pawlkhat – 53


url: =Zawngtah zuakzia tawh kisai :: ZOMI DAILY\nposted on 18 March 2019 at 11:22 pm Lomkholna: News, Siamsin\nZogam sungah Zawngtah tampi piangta hi. Kumsim in summetbawlte hong pai in zawngtah a kung in hong lei hi. A kung liankhin te kung khat teng 3 (300,000) bangin ki khawngthei hi. Summet bawlte in gap khat 100 in hong leileh a zuakkikna ah 150-200 bang ngah uh hi. Tua a metpen a zuakte lampan cihtheihna ding omlo hi. A hidingmah a hihi. Ahizongin i zuakzia i siam ding kisam hi.\nA zuakte (zawngtah neite) lampan ngaihsuthuai thu pawlkhat om hi. Tuapen zawngtah a kungin zuakloh ding a hihi. Zawngtah a kungbup in i zuakziau ciangin a hoihna ah: 1. ei lawh kullo 2. Khotloh ding lungkham huailo 3. Sum ki ngahpah hih thu 3 hoih hi.\nA hoihlohna ah: 1. Ei deih hun in hong lo lo uh hi. Singgah pen lo baihleng a kung cidam hi. A gah i lawhhak ciangin a kungin thuaklah mahmah a hihmanin maikum ciangin a gah kiamthei hi. Kum masa pal/gahbaih mahmah, a kum kikciang pal zo nawnhetlo cihte pawl…\n2. Ki nek ngahlo hi. A kungbup in zuakkhin i hihmanin i nektawm ding nangawn ki lo ngamlo hi. I it i meltheihte hong hawh nangawn gapkhat gapnih ki pia theilo hi. A gap tumtawngte nangawn puakhia siat uh hi. Ei neihsa a hihhangin thu ki nei hiaulo hi.\n3. Ki enkhol khial den phial hi. Gtn; zawngtah kungkhat tungah gap 400 a gah dingin i ngaihsut pen hong lawh taktak uh ciang gap 700 bang pahthei mawk hi. Hihpen Zogam ah a tuakkha ngei mitampi omkhin hi. Tuaciangin kiciamsa a hihmanin sum ki ngahbehlo hi. Ngah ding a kilawmzah a ki ngahlo suak hiau hi.\n4. A manh ki dekthei nawnlo hi. A kungbup in zuakkhin i hihmanin zawngtah a manpha mahmah zongin sum tam hong piakbeh nawnlo uh hi. I ki thukimna zahbek mah ki ngah aa, a gapzuak te ki engkik thei mahmah hi.\nTua ahihmanin hitheileh ei ma neihsa eima deih hun in i zuaksiam ding, zuakdan i siam ding thupi hi. Hithei hileh kungzuak lo in, a hunhun in gapzuak ciatciatmah ki sumhlo pen ding hi ci in a gen nuam i hihi. Maikum zawngtah zuak ding te’n hihlai na thupi ngaihsutsak un. Midangte zong na gen sawn un ci in deihsakna tawh i ki hanthawn nuam hi. Lungdam, Siamsin Library\nPrevious: Tuhun Zomi leh Internet ~ Awn Za Pau\nNext: I omna munding ah i omtheihding kisam ~ Dong Mung


url: =Uganda gam a Lake Albert kici ah gunkuang tum ~ TK Lian :: ZOMI DAILY\nposted on 28 December 2016 at 11:13 am Lomkholna: News, Thangkhanlian, USA, World\nDec. 27, 2016: Africa continent sunga bual (lake) golpen 7na Lake Albert kici ah Lungdam bawl ni-in Buliisa district nitumna lam-a om Kaweibanda khua panin Hoima district ah football kimawl ding leh en dingin kuan uh a, tuate tuanna gunkuang (boat) kilumlet in bual ah tum (capsized) hi.\nHih gunkuang tuahsiatna tuak pen ah mi 45 tuang hi. Buliisa police ulian John Rutagira in tu dong hih tuahsiatna tuakte siluang 9 kimu ta a, mi 15 suakta in, a dangte kimu nai lo hi ci hi ci-in Daily Monitor in suaksak hi. Gunkuang tuahsia pen Ugandan football team leh a fans-te uh Kaweibanda khuate ahi uh hi.\nHih gunkuang tuahsiatna tuak mit tawh mu ten a genna uh-ah a gunkuang ah mi tuang dim phitphet a, a tuangte gunkuang pang peuh-ah tuang uh hi ci uh hi ci-in Rutagira in zan in ci hi. News agency in a genna ah gunkuang a kilumlet ma-in huih hat mahmah a, gunkuang a kilumlet khit nunga tuipeek thei teng suakta uh hi ci uh hi ci-in gen hi.\nThe Ugandan local news agency in Lake Albert pen leitung adingin bual gol pawl hi a, DR Congo gamgi leh Uganda gamgi a om hi a, hih bual-ah gunkuang tuahsiatna piang mun mahmah hi ci hi.\nRelated: South Africa ah kamsang akici pa’n thoza tawh natna damsak theihing kici ~ TK Lian\n2014 in Congo gam panin galtai mi 250 kiim Uganda ah lut dingin kithawi-in a tuanna uh gunkuang kibung/kilumlet a, mi tampi in sihna tuak hi. August 2010 in zong hih bual mah-ah gunkuang tuahsiatna hangin mi 33 si in, mi 17 suakta uh hi.\nSource: News agencies/Thang Khan Lian\nPrevious: Obama in President tuhkikthei hileng Trump zodingin ki um ing ci ~ TK Lian\nNext: India kumpi in Statue of Liberty sanga sangzaw bawlsawm ~ TK Lian\n“Langbawm a ek ah awk” ~ Tual Khan Suan\nTheihngeiloh nupi khat ii panpihna tawh a ngawng Operation kibawlthei\nShah Alam vengsung Operasi lutin nupi agaikhah mahmahkhat zong kiman


url: =Pakistan galkapte dinga upmawh te’n India galkapte a ngawngtansak ~ TK Lian :: ZOMI DAILY\nposted on 23 November 2016 at 4:07 pm Lomkholna: India, News, Thangkhanlian, World\nNov. 23, 2016: Zan in Pakistan galkapte dinga upmawh ten gamgi LoC kiim Jammu and Kashmir state sunga Kupwara district sunga om Machchil sector ah India galkap pangsim in na kap in, India galkapte thum kaplum uh hi ci-in Indian Army Northern Command Shashank in gen hi. Sihna tuak galkapte pen Rajasthan state mi kum kum 25 a upa Prabhu Singh, UP state mi tuak, kum 31 a upa K.\nKushwah leh kum 25 mi Shashank K Singh ahi hi. Pakistan galkap ten India galkapte khat sem gawp (mutilated) in a ngawngtansak (decapitated) uh hi. Tua loin gamnuaimi ten Machchil sector sung mah ah LoC kantan in October 28 in India galkap Mandeep Singh that in, a taksa semsak gawp uh a, tua khit in a ngawng na tansak uh hi.\nHih thupiang hangin India galkapte thangpai mahmah uh a, a kilawm bangin kithuk kik ding hi ci uh hi. Pakistante khuapi Islamabad a Indiate’ foreign office ah deputy high commissioner len JP Singh in zong Pakistan in ceasefire thukimna palsat a, Pakistan galkap ten nautangte pheng kap in, tampi liamna leh sihna tuak hi ci-in Pakistante gamtatna a mawhsakna thu director general (South Asia and Saarc) Mohammad Faisal tungah gen hi.\nPakistan hih thupiang a thei lo bangin a kam kek nai lo a, nung kal in bel India galkap ten Kashmir panin Pakistan galkapte galkap in Pakistan galkap sagih hong kaplupsak uh hi ci-in India galkapte ngawh uh hi.\nSeptember 18 in Pakistan gambeel gamnuaimi ten India galkapte phual Uri Sector ah va suam uh a, galkap 17 in sihna tuak hi. Hih galkapte kisuamna thuk kikna dingin India galkap ten LoC ah Pakistan gamnuaimite training campte va kapsak (surgical strike a kici) uh a, gamnuaimi 50-60 kiim va that uh hi. Tua khit nung kikaptuahna leh gamnuaimite gamtatna hangin India mi 18 in sihna tuak ta hi. Pakistan ten India galkapte mi nih a ngawng a tansak masakna uh leh a ngongtat masakna uh hilo a, 1999 Kargil gal lai-in zong Pakistan ten India galkap 4 Jat Regiment kicite nga na hingmat uh a, tuate that uh hi.\nAutopsy report in Pakistan galkap ten India galkapte zahmawh tansak in, a khutte uh tansak in, a hate uh sat khiatsak in, a nak leh a bilte uh at khiatsak in, a lute uh satkhapsak uh hi ci hi. January 8, 2013 in zong Pakistan galkapte India gamah hong sim lut in, India galkap Lance Naik tuak Hemraj leh Sudhakar Singh sa semsak gawp in, Hemraj’ ngawngtansak uh hi.\nSource :The Hindustan Times/ Thang Khan Lian\nPrevious: Tedim Khuahun (21 November 2016) ~ Tedim Times\nNext: France President lui Sarkozy in President atuh sawmkik hangin lametna ommel nawnlo ~ TK Lian\nTopa” it Zomi te Ki teenna Lai (Marriage Certificate) tawh ki sai Malaysia a om lai te a ding\nUSA, Texas ateeng Tg. Joseph Nang Muan Sang (Buanman, Liansung beh) in hongnusia


url: =Galkap Willy Tony leh Meivak :: ZOMI DAILY\nposted on 5 September 2018 at 9:22 pm Lomkholna: News, Siamsin\nGalpi nih na lai in England gamah buaina khat om hi. Tua buaina pen meileng khatin galvankoihna innpi taihkham a hihman a hihi. Japan te bomb khiatna hangin meilenglam kisia hi. England te’n meilenglam bawlpha kik ahihmanin meileng a pai masasa khawlsak uh hi.\nMeileng a khawltheih nadingin galkap khat in meileng hawlte muhtheih dingin a meivakbung a vikziahziah den a hihi. Meivak a kivik ziahziah a muhciangin meileng hawlte in meileng a khawlsak uh a hihi.\nZankhat mittaw galkap Bil Ton in meivak vikdingin duty ngah leuleu hi. Tua nitak huih nunglua a hihmanin a meivak sukmitsak hi. A mah mittaw a hihmanin a meivak a mihlam theilo hi. Zantha pai vukkia ziahziah, guah zong zu in huih zong nung hi. A mahzong khuadamsalua, lingkeuhkeuh ma taleh a duty a hihmanin zingkhuavak dong meibung viksuak hi.\nZingsang ciangin galkap ukpa in Bily Ton sam aa ‘banghangin na meivak viklo na hiam? Tu zanin meileng khat paisuak in galvan koihna mun phukha in kisiatlawh hi. Na ginatlohna hi, sihdan a ngah dingin na kilawm hi’ ci hi.\nBily Ton in ‘Sia aw, zantawn tung ihmu lo in, lusu lo in ka duty mah hi’ ci in thum hi. Ahizongin a thugen te a kimanna omlo a hihmanin sihdan kipia ding hita hi.\nTua laitak putek khat hongpai in galkapbu pa kiangah ‘Sia aw, zanni tak meibungsungah a meivak mit hi. A mah a mittaw a hihmanin meivak a mitlam theilo hi. A mah a hihleh zantawntung ding mahhi’ ci in a gen ciangin galkap bu pa in hehpihhuaisa in suahtakna pia hi.\nHauhnop luatna, minthannop luatna, pilnop luatna, thuneihnop luatna, huaiham luatna leh kiphatsakna te in mihingte hong mittawsak hi.\nBangzahtak in nasep na hanciam zongin, bangzahtak na hau zongin, bangzahtak na pil zongin, bangzahtak septheihna leh vangliatna na neizongin na sungah itna, midangte hehpihtheihna leh ki niamkhaitna meivak a omkei leh a mawkna mah a hihi.\nNa meivak taangsak kik in. Tuaciangin nasem in. Na sepsunsun na zo ding hi. Siamsin Library\nPrevious: Pil vai mahmah hi ~ Zomi Quavadis\nNext: Cidamna tawh kituak annekhun


url: =Ama’ Gam In Bei Hun Nei Lo! ~ Rev. Zam Khat Kham :: ZOMI DAILY\nposted on 10 March 2015 at 10:27 am Lomkholna: Article, Biakna, Zamkhatkham\nAma’ Gam In Bei Hun Nei Lo!\nMethodist missioanry lah ahi, theologian minthang khat lah ahi E. Stanley Jones (1884–1973) kici pa in a gen ngei khat kong gen sawn nuam hi.\nFrance (Piancik) gam pan kipan-in India gam ah vanlengin khualzin ngei hi. Zingsang tungin France gam Marseilles pan dingkhia-in Corsica a cih tuikulh khua khat ah vanleng datsi thun dingin tawlngah uh hi. French Emperor minthang mahmah Napoleon in leitung buppi zo dektak dinga a kithawi hun lai-in hih tuikulh pan-in galsim dinga kuankhia ahi hi.\nSun lam ciangin Italy gam Naples khua ah a vanleng uh tu leuleu hi. Tua khua ah sun-an ne uh hi. An a nek kawmin nidang lai-a leitung buppi phial mah a uk Caesar kumpite ngaihsun kha hi. Tua Zawmah (Roman) kumpite tua mun tua gam-a piangte ahi uh hi.\nNitak khua hong mial-in khua hong zat lam ciangin Greece gam tung leuleu hi. Tua gam ah a om laitak tanglai-a galkapmang minthang Alexander the Great phawk kha leuleu hi. Leitung buppi mah a zawhgawp lai-in hih mun pan-a galsim dinga kuankhia ahi hi.\nA zing ciangin, Assyria leh Babylon gamte’ tung ah leng kha leuleu hi. Tua gam pan-a kumpi thahatte in leitung buppi liinglawngsak-in kumpigam gol/zai pipi na uk ngei tham uh hi. Nebuchadnezzar i cihte hih Babylon (tu hun ciangin Iraq gam) pan-a mi minthangte ahi hi.\nE. Stanley Jones in a gen kikna ah, tua gam leh tua leite tung ah a len kawmkawmin thu ngaihsunsun-a, tua mi minthangte lah si khin mang ta, tua kumpi gamte lah khat beek om nawn lo, tua banga a beimangna uh zong tua kumpi gamte sung mahmah ah a siasak ding khaici amau leh amau a kituh tawh kibang “mawhna leh siatna” hang ahi hi, cih a phawkkhakna na gen ngei hi.\nJones vanleng-a a lenna gamte laka khat pan-a piang kumpigam khat bel tuni dong bei nai lo hi; cikmah in zong bei ngei lo ding hi. Palestine gam Bethlehem kici khuata khat pan-a kipankhia ahi hi.\nGan kikhumna ganbuk ah suaka, gan-ankuang sunga kisial, mite in sang nuam lo a singlamteh tunga a khailup pa uh bel a kumpigam tudong bei nai lo hi. Vantung ah, a vangtungmi siangthote lak ah Kumpi-in mang hi. A sisan tawh a leisa pawlpi sung ah Kumpi-in mang hi. Itna tawh a mite uk hi. Leitunga gamte leh kumpite mahmah zong Ama’ ukna nuai-a om uh hi zaw gige hi.\nNapolean, Alexander, Caesar, Nebuchanezzar-a kipan tangthu sunga kumpi minthangte khempeuh hun khat lai-in khang uh a, hun khat sung lian mahmah napi uh, a hun uh a bei ciangin bei lel uh hi. Tuni mahmah in zong leitung ah gam minthang, kumpi minthang tampi khangkhang lai-a, ahi zongin tuate in zong bei hun mah nei veve uh hi.\nAhi zongin, Bethlehem khua a suak naungekno tawh kisai-in Pasian mahmah in, “Amah lian dinga a Sangpen Pa’ Tapa kici ding… Ama’ kumpigam in bei hun nei ngei lo ding hi” ci-in na gen ngiat hi (Luke 1:32-33).\nNi khat ni ciangin kumpite Kumpi, Topate Topa ahihna tawh hong paikik dinga leitung khempeuh hong uk ding hi. A kumpigam in bei hun cih bang nei ngei lo ding hi. Tua Kumpipa tawh i kipawl ding thupi mahmah ding hi. Ama’ galte thukhen dinga, Ama’ mite tawh a tawntungin mang khawm ding hi. Tuni-in tua Zeisu na Topa leh na Honpa in sang in!\nPrevious: Numei hoih in a ma khuat\nNext: Khasiangtho Pasian: Hong Paina ~ Rev. Zam Khat Kham


url: =India PM Teelcing thakding aa Lamet Kician pen( Hopeful) Na Mo in Assam gamaa Muslim Peemta vai khauhtak geenta\nKOLKATA/NARAYANGURI, India (Reuters) – Tulaitak leitungbup a mimal tampeen kihel aa democracy kiteelna ah PM teelcing dingaa muanhuai pen ahi Hindu minampi(nationalist) Makai Narendra Modi in zandeuh NE India Assam state aa tualgaal tawh thukizom a genna ah, Bangladesh pan hong leetphei Rohingya te khauhtak dalzawh nading genkhia ta hi.\nKi teelpi hun nipi kaal 5 sung sawt in, ki teelna huhau in beh tualgal, namneu taulgaal leh biakna lam Hindu-Islam tualgaal cihbang tawh a kizom den ahi India kiteelpi na ah NaMo makaih langtuh party Bharatiya Janata Party (BJP) in gualzo dingin muan’na kinei hi.\nNungkaal Kigin Ni tualgaal thupiang ah Boda singnuai pawl in Muslim 30 a kaplup khit ciangin, India gaalkap te Assam leh Banglar gamgi dungah ki gualsuk uhhi. Bodo gamnei te genna ah hih Muslim tepen Bangladesh pan hong peem ta vive hi cihi.\nModi in Banglar Muslim te hong peemtaatna West Bangal leh Bangladesh kigi dung hoihtakin gaakding hihang ci’n tangko tahi. A diakin hih peemta teng theih dingin kei kumpi teelcing hi cih nongzaak phetun na puanlom nazial khol pah un cilian hi.\nWest Bangal state kumpi in peemta teng votetawh gualzawhna gusimnuam na hangin pemta te hici lutsak uh ci’n gencian hi. "Na mipi kiko na na awlmah kei uh aa, peemta te na awlmawh bawl zaw mawkmawk uhhi, India nuntaak khuasakna thakteng hong guuksak nuamte hilel uhhi” ci’n peemta teng ciahkik tapeuh un cihi.\nPalik te thupuak ah, Beki gungei Narayanguri tualthah vai ah mi 34 si hi ci’n genhi, kum 30 pha numei khat tuitung ah a sisa in mubeh lai uhhi. Misi a tamzaw Muslim vive cihi.\nTualthahna tawh kizom in mi 15 kimanpah hi, Assam khamtungzang Bodo tualmi te in ka pupa luahsa gam uh peemta te in hong buluh hi ci’n kumpi tungah komplen zel uhhi. 2012 kumin zongh, ki nawkna piangin mi sawmval si in tulzali gaaltaii uhhi. A zaizaw thuneih na deih in India kumpi langdo pawl ah Asaam singnuai pawlzongh a hatpawl aa kigen uh cihi.\nCongress party makaipi leh Prime Minister Manmohan Singh in Assam tualthahna mawhpaih in, a dang Makai khatin Modi kammal in ki deidan na liansak zaw ding cihi.\nBJP party tangko pa genkikna ah hih tualgaal pen sutding cilehang, tangthu khau saupi hicih theihtek ihihman in hibang in Modi pum ngawhpen kilawmlo hi ci’n dawngkik hi.\nModi kammal tawh kizom in Bangladesh's Information lam pan genkhiatna bangmah kiza nailo hi. Assam state palik zumpan thuging ah Bodo MP te’n Rohingya peemta te free vote a ngahloh takciangin peemta hihna paulap in tualgaal thosak uh cihi. Mi tampi kithatna Narayanguri khua ah tuni dongmah galkap Santali dinglai uhhi.\nLeitungaa a lianpeen democracy gamtat nasep na kiteelpi na tukha 12 ni in kizo siang dingaa, 16 ni in gualzo te kitangko khia dinghi.\nKiteelna khawk pawlkhat tungtawn in parliament tutphah vekpi 543 lakah BJP in vom sahawm in tanggai ding in lamet na om hi mahleh seh 5 suah seh 3 bel ngahzolo ding hihtuak.\nIndia gambup milip awn 1,200 (1.2 billion) lakah 12% pen Muslim hi.


url: =Agualsa Mite’ Mainawt Ni ~ Bob Tuangpi :: ZOMI DAILY\nposted on 7 March 2018 at 7:07 pm Lomkholna: BobTuangpi, News\nLeitungbup khuata khat bang hita/ khuata khat suahsakna (global village/globalization) ngaihsutna pen 1989 pekin akhangttosa gamte in hongpankhia uhhi. Tua tawh kikhentheilo thukizakbaihna hun (information and communication technology-ICT) in leitung khuahun leh mihingte’ nisim nuntakna manlangtak hong kikhelsak khin hi.\nTu’n ahih leh tua thukizak baihna hun khengta-in na khat pepeuh siksan kician leh atatak apiangthu tungtawn nuntak khuasakna siamtheihna tuihualpi hun (data technology) hun hong tung leuleuta hi.\nTukhangin anungta ei mihingte (adiakin Zomi te) in hih khantohna tuihual leh khuahunte izatsiam kei aa leh hihte in phattuamna cih sangin hih tuihualpite in hong nelhsiah ban ah mite in nuntak zonna leh nisim nuntakna kitawisanna’n azat uh hih siamtheihna teng tawh ei teng kisatkhamh lel ding leh kitotna leh lungziin amhkhapna ciang tawh ki nitum lel ding hi.\nTua hi aa, tu zawh asawtlo 2035 kum ciang peuhmah in tulaitak mihingte’nuntak khuasak lamdangtak hong kikhellai ding hi. Tua hun ciang’n tulaitak leitungah om mihing’ nasep atamzaw te’mun’ah setmilim (robbot) leh hih siamtheihna (data technology) in mun hong luah mang ta ding hi.\nTua hun ciang’n kua tengin nasep atan zen tam maw! Tua ahih manin, mihingte setmilim tawh kidemkul ding hita hi. Ahizongin setmilim (robbot) in khat leh khat kihuaisiamna ( care for others), ki-itna leh ngaihsut tawm theihna neituanlo ding uhhi. A omsa geelna ( arraged programme) zui hi veve ding hi.\nLeitung ah mihing khat ciat ipian khiat limlimin agualzosa/galzosa aa iNu’ sung pan kipiangkhia ahihi. Tua hi aa, mailam pilna leh siamtheihna tuihualpi (ICT /data technology) tuihualpi in hong vuhcip loh nading agualzosa-in hih leitungah hong piangsak Pasian maingat kawmin, sin dingte sin, kepcing dingte kemcing leh paihkhiat ding akisam ngaihsutna leh vante nusia siamin hunthak ah ngaihsutna thak tawh kigingin inuntakna amannei tekin Pasian ading, minam gam’ading leh kiim-le-paam ading zatsiam aa itaina ding ikung ciat (goal) itun dong lungkialo hangsan tak taisuak pelmawh ding ahihi. Bob Tuangpi\nPrevious: Elevator sungah numei khattawh atuangkhawm pasal khatin azahmawh khoihkhoih\nNext: Klang Valley sungah tukal Weekend ciangbekin tuisik hoihtak paikik panding\nTulaai Leitung Thuthang Tuamtuam Updates September 29, 2014


url: =London khuapi sungah galpinih hunlai in akikhiat apuakkham nailo Bomb khat kimu :: ZOMI DAILY\nLondon khuapi sungah galpinih hunlai in akikhiat apuakkham nailo Bomb khat kimu\nposted on 12 February 2018 at 10:06 am UTC+9:30 Lomkholna: London, News, Sawltak, World\nLondon khuapisung aom River Thames geinai ah galpinih hunlai in akizang apuakkham nailo Bomb “World War Two Bomb” khat kimukhia cih AFP pan kiza hi. Tua WWII Bomb akimuh ciangin London City Airport zong kikhaksak cih zanni Sunday ni in thunei te’n genkhia hi.\nTua Bomb golpi pen King George V Dock ah aki mukhia hi a, hihmunsan pen London khuasung Central Airport ii Runway tawh akinai mahmah ahihi.\nTua ahih manin Metropolitan Police te’n tua Bomb akimuhna panin 214m (234-yard) kuamsungteng Exclusion Zone in ciamteh uh a, kidopding zasak uhhi. Tuaban ah London City Airport zong kikhakcip sakphot hi ci’n Airport thunei te’n Statement ah genkhia hi.\nLondon City Airport anawkding, tuapan in azinkhiading Passenger khempeuhzong kuamah Airport ah napai kei un. Aphual ah napaima un nazuihding uh Airlines te hopih masa un ci’n ki zasak hi.\nMetropolitan Police te genkhiatna ah hih WWII Bomb pen Sunday zingsang khuavaktung in akimukhia ci uhhi. Aki muhkhiat ahunlian pen 0500 GMT pawl hi a, 2200 GMT hunciangin Exclusion Zone ci’n ciaptehna zong kipawlpah hi.\nLondon City Airport pen East London ah aom hi a, Canary Wharf Business District tawhzong akinai mahmah ahihi. Hih London City Airport pen agamlapi zinna ahilo, anainono Short-haul Flights tebek in akizang ahihi.\nPolice Statement akhahkhiatna ah hih Bomb pen buaina omlo in aki hepkhiattheih nading thupi mahmah a, tuaban ah khuasung Public mipite lauhuaina apiansakloh nadingzong thupi sem hi. Tua ahih manin, Exclusion Zone ki ciamteh in, London City Airport zong aki khakcipsak hi ci’n genkhia uhhi.\nHih apuakkham nailo WWII Bomb pen Royal Navy te leh Specialist Police Officers te’n hepkhiatding vaihawmkhawm uhhi.\nGalpinih hunlai “Second World War” hunsung September 1940 leh May 1941 kikal in German Air Forces te’n London khuapi sungah Bomb tultampitak khiatsuk uhhi. Tuate lakah apuakkham nailokhat aki mukhia ahihi. Sawltak #zomidaily\nPrevious: Traffic Flow alehzuih numei Driver khat mawtawdangtawh ki maiphutkha in si\nNext: Zikik anei papi khatin azi masa tawh atanu kum 9 aphapan khat thatlum


url: =Zogam, Zomi, Zolai, Zo ngeina – 2 :: ZOMI DAILY\nZogam, Zomi, Zolai, Zo ngeina – 2\nposted on 7 December 2014 at 10:34 am Lomkholna: Article, Langkhankhai, ZomiTimes\nZomite tulaitak inuntak khuasak zia etphat kik huai mahmah hi. Gam kumpi khat ading dingin ikithawi khin ta hiam? Pawlkhat in bang kithawi kul hiam, ngah leng akiding ding hilel hi cithei uhi. Israelte gam kumpi khat adinzawhna dingin gamdang ah Scientist mipil, mihau leh migina tampi nei masa uhi. USA ah ahaupen 10 sung ah Israel mi 8 kihel a, Israel mite avek siksekin paikhia ding hileh USA kumpi zawngzo ding hi ciin kigen hi, Ei theihpen dingin Coca Cola leh Pepsi Company neite Israel mi vive ahi hi.\nIsrael mite bangin Zomite zong Pasian teeltuam minamte hihang cileng zong kikhiallo hi. Tua hi a, ei Zomite in Mahsahlah ulianluite tung ah dinglo ding hanga, Galkap hunlai uliante muanna tawh zong kimuan ngamna ding omlo hi. Banghanhiam cih leh Mahsahlah leh Galkap uksung uliante in Zomi cih peuhmah zadah kilkel uh a, Zomi om kei, eimi bek om hi aci hipah malam ahih manin iZomi hihna akipaikhia thei hetlo pen apaikhia nuam Zomi sung ah tampi ki-om ta a dahhuai mahmah hi.\nZomi ihihna koi ah kitelpen ding hiam ciin ikan ciangin ila idawithoihna leh pulepa kamvaikhaknate sut leng, Zomi ihihna kiteltakin kithei hi. Zomi omlo cihpen om hi cihna hizaw a, a’omlo hileh kigen hetlo ding hi. Om ahih manin akigen ahihkhit nungsang, omlo aci a’om hangin lungkiatna leh hehna thangpaihna ding hilo-in kumpi theihpihna dingin akisam laite kaikhawmin media nasemte leh tangthu theite, kumpi – party leh biakna uliante kikaikhawmin Zomi Om mah Hi cihna laite Kawl kumpi zum ah iphah ding kisam hi. India ZNC, ZoRO, ZRO leh Kawlgam ZNC/ZCD hang ahi zongin Zomi minpua kipawlna leh biaknate hangin Zomi omna kilang hi.\nAdiakin Kawlgam sung omte in Tualsuak Minam Hihna Matpongtin(ID Card) ineihnak leh Kawlgam sung a Tualsuak minam ihihna hiin Kawlgam sunga minamte ngah ding akilawmte akimin ingah ding hi. Zomi damdangmi hiding hi acite pen adinmun bang ahi hiam cih atellote ahi hi. Party ah USDP, NLD, CPP, CNP ihipen party vai hiin phamawhlo a, party in MP ngah ding, gam leh minam puah ding cihna tawh MP ngah theihna thuneihtheihna dinga kuanglui ahi hi. Chin om, Zomi om kei aci ding hizen zenlo hi. Minam vai tawh ading party inbel ama minam mah apibawl ding kisam hi. Zomi min tawh party, pawlpi leh kipawlna tampi omna hangin Zomi omna kilang mahmah khin hi. Zomi cihna hangin patauhna ding omlo a, launa ding omlo hi. Ihihna igupngam ding kisam hi.\nPrevious: Thuthak Tomkimcing 6 Dec 2014\nNext: Mother’s Day – “Nu aw, Nu aw” ~ Dal Sian Hung


url: =Khan sauna Zatui maw, Khaici (gene) maw? :: ZOMI DAILY\nKhan sauna Zatui maw, Khaici (gene) maw?\nposted on 27 December 2015 at 11:47 pm UTC+9:30 Lomkholna: Health, News\nKum bangzah nungta ding ka hiam, cih khat veivei ih ngaihsun kha thei hi. Kum 70, 80, 90 nungta dingin na kilamen hiam? Tu hun US mite a tam zaw (average) pen kum 79 nungta uh hi. Aihang, pawlkhat sawtpi nungta deuh—kum 100 val bang hi. Mipilte in bang hang in kum 100 val bang kinungta thei hiam, cih theih khiat ding sum leh pai tampi bei in tuni ciang hanciam uh hi.\nKum 100 a nungta nupi/papite’ kiang ah, banghang sawtpi nungta thei na hi uh hiam a kicih ciangun, ko zong thei kei ung ci uh hi. Mi tul 10 lak ah 1 bek sawtpi nungta hi.\nMipil (Biologists) te in zong pumpi sungah sawtvei a nungta sak sisan khawng om in, tua tung tawn in khat leh khat kihop sawn theih a om diam ci in kantel(research) bawl uh hi. Mihing khat ii khaici(DNA) pan in, kum bang zah ciangin bang natna tawh si ding cih tuat kol thei uh hi.\nAlbert Einstein College of Medicine, New York pan mipil khat in bang an ne uh hiam cih a dot ciangin, khat leh khat kibang lo uh hi. Frence-fries, bawngsa em, sa nam tuamtuam ban ah khat pa pen za teep na pi kum 100 val nung ta veve ahihna lamdang a sa hi. A innkuan sisan zui-in sawtvei a nungta deuh dan in zong a mu hi.\nTua ahih manin, a sisan uh la in tua tungtawn in kantelna bawl thei uh hi. Tua bang mite’ sisan ah, HDL cholestoral kici pumpi aa ding ahoih mahmah nam khat pen midangte aa sang in a gol zaw kihel hi. Tua HDL in a hoih lo pumpi sunga sa-thaute (cholestoral) te heem khia a, HDL gol semsem, hoih semsem ahi hi. Tua ban ah, natna, sikhum, lungtang natna cih tuamtuamte dal hi.\nMassachusetts Institute of Technology, New York sang pan mipilte in a dang nam khat mu khia uh hi. Hih kum sawt nungtate’ DNA ah Sirtuins kici silngo nam khat zong kihel hi, ci uh hi. Tua Sirtuins Genes-te lakhia leh si baih ding a, tampi bawl beh in, kiguang leh sau zaw nungta ding hi. Sirtuins genes pen mikhempeuh in zong nei a, an neek tuidawn ki-deekna tungtawn in tampi ki-beh lap/ kila khia thei hi. An neek tui dawn kideek ding a thupitna mu khia uh hi. Ahih hang, hih puteek piteekte pen a duh bangbang a nete na hi koikoi hi. Amau aa dingin, a sisan un natnate dal sak zo lel hi ding hi, ci in mipilte in gen uh hi.\nMi mawkmawkte ee leh, an neek tuidawn ki-deekna in kum sau sak ding hiam? Tu ciangciang mipil khempeuh in thukim pih(approve) nai lo hi. An a val lua in neek loh ding ciang kisam sa uh hi. Mi khat pa in, kum sawtpi nungta nuam ahih manin an neek tui dawn khiam hi. A tawpna ah kal khat khit ciang, ut nawn keng, duh bang deih bang neek ding ki-khaamna pen nuntaakna nuam hi kei, ci hi.\nMipil pawlkhat in, zatui nam khat kibawl thei leh hoih ding hi, ci in kum sawt nuntaakna ding kantelna bawl uh hi. Red wine zusan nam khat sung ah resveratrol kici, Sirtuins genes tampi a kibehlap sak thei ding zatui nam khat kihel a, nuntaakna pen 30%-40% sau sak hi cih mu khia uh hi. Ganhing zusate tungah zangh khia thei uh hi. Mihing khat aa dingin ahih leh, kum 30% bang nuntaak beh na dingin, tua zusan(red wine) pen ni khat hai 1000 bang dawn kul hi. Ahih hang, zu sunga om alcohol in ong that masa zaw tam maw?\nA tawpna ah, nuntakna pen Pasian’ ong piak hi a, ong pia pa’ deih bangin, ong piak hun sungin ih zat siam ding thupi mahmah hi. USA Thupuak Source: Nova Science, Discovery – PBS\nPrevious: Naupangte khantohnading nulepa mawhpuak ~ William Pau Khan Khai\nNext: Migina khat suahnading akisam thuthum ~ Dr. Do Suan Mung